«Миллий гвардия ИИВ вазифаларини такрорламайди» – Газета.uz\nМиллий гвардия ИИВ вазифаларини такрорламайди. Ўзбекистондаги осойишталикни сақлаш — асосий вазифа, деди ИИВ вакили.\nLotinchada 31 январ 2019, 10:09 Жамият\nМиллий гвардия Ўзбекистон Ички ишлар вазирлиги вазифаларини такрорламайди, деди ИИВ Жамоатчилик ва ОАВ билан алоқалар бошқармаси бошлиғи генерал-майор Қутбиддин Бурхонов чоршанба куни бўлиб ўтган брифингда «Газета.uz» мухбири саволига жавоб берар экан.\n«Ички ишлар вазирлигига жамоат тартибини таъминлаш ва қўриқлаш вазифаси топширилган. Миллий гвардия эса президентимиз ташаббуси билан ташкил этилди. Улар — ҳарбий хизматчилар, уларнинг ҳам ҳарбий унвонлари, ҳарбий формалари бор. Аҳолимиз ҳаётини яхшилаш учун президент Миллий гвардия таркибининг бир қисмини жамоатчилик тартибини сақлашга жалб этишга қарор қилди. Аслида уларнинг бошқа вазифалари мавжуд», — деди у.\n«[Миллий гвардияда] асосан спортчилар, жанговар дўстларимиз хизмат қилади. Президент ҳимояси ҳам Миллий гвардиядан таркиб топган, бошқа давлат органларида ҳам улар туришади. Қайси кучлар жалб этилмасин, Ўзбекистондаги осойишталикни сақлаш — асосий вазифа», — деди ИИВ матбуот хизмати раҳбари. «Асосийси — натижа», — дея қўшимча қилди у.\nМиллий гвардия, бу — махсус ҳарбий бўлинма бўлиб, унинг фаолияти жамият ва давлат хавфсизлигини таъминлаш, инсон ҳуқуқ ва эркинликларини рўёбга чиқариш, аҳолини турли террорчилик хатарларидан, жиноий ва бошқа ноқонуний хатти-ҳаракатлардан ҳимоя қилишга қаратилган.\nҲар бир шаҳар ва вилоятда хавфсиз ҳудуд лойиҳасини амалга ошириш, жамоат тартибини сақлаш учун Ички ишлар вазирлиги билан бирга Миллий гвардия масъул ва жавобгар этиб белгиланди.\n20.05 Дам олиш кунлари жала ёмғирлар ёғиши ва кучли шамол бўлиши кутилмоқда\nДам олиш кунлари жала ёмғирлар ёғиши ва кучли шамол бўлиши кутилмоқда


ОТМларда контракт нархининг оширилиши кескин эътирозларга сабаб бўлди\nОТМларда контракт нархининг оширилиши кескин эътирозларга...\n11.07.2018 11:58 0 16296\nКеча Олий таълим муассасаларидаги тўлов-контракт нархлари энг кам ойлик иш ҳақига боғлангани ва бунинг натижасида тўлов-контракт нархлари ўртача 18,5 фоизга ошгани ҳақида хабар берган эдик.\nУшбу қарор ижтимоий тармоқларда муҳокамаларга сабаб бўлди.\nЯқинда ўтказилган блогерлар чемпионати совриндори бўлган блогер Исроил Тиллабоев «Facebook»даги саҳифасида шундай пост қолдирди:\n«Олий Мажлис депутатларни таклифини оладими?!\nСаволим беъмани, тўғрими? Лекин биласизми, барибир кечадан буён бу саволга жавоб тополмаяпман, ўша шов-шувли КОНТРАКТ (катта ҳарфда ёзаверинг, туришига қараб) ҳақидаги қарордан кейин.\nГап шундаки, баҳорда Олий Мажлис депутати Рашид Қодиров айнан контракт тўлови янгича усулини Олий Мажлисга ва «Facebook»даги фойдаланувчиларга тақдим этганди, депутатимиз тақдим этган таклифида биринчидан контракт тўловлари аввалгидан юқори бўлмайди, иккинчидан катта балл тўплаб лекин биринчилардан контрактга тушиб қолган билан энг охириги ўринда контрактга илинган бола билимига яраша ҳар ҳил контракт тўларди, учинчидан давлатга яхши тарафи шунда эдики, бу усулда илгариги усулдан қанчадир миллиард сўм кўп пул ҳам тушарди, халққа ҳам, давлатга ҳам фойдали таклиф эди...\nАфсуски, биз осонгина йўлни танлаб қўяқолдик, ойлигимиз 80 минг ошади, лекин эвазига контрактимиз 800 минг ошади, йилда 2 марта ойлик ошишини ҳисобга олсак, елкаси қавариб у контрактдан бу контрактгача чираниб яшаётган ота оналаримизнинг янада ачинарли аҳволини кўриш мумкин...\nХуллас мен бир саволга жавоб тополмай қийналмоқдаман ўртоқлар — Олий Мажлис биз сайлаб қўйган депутатларимиз таклифини эшитадими ёки улар қарсак чалувчилар деб қараладими?!»\nШунингдек, ушбу масалага Олий Мажлис Қонунчилик палатаси депутати Акмал Умирзоқов ҳам муносабат билдирди.\n«Ўзгарган контракт, сендан бир ўтинч, энди ошма. Ошсанг шундоқ ҳам 8 фоиз талаба бўлган 600 000 ёшлар ўқишга қийналади. Сени ўзи ким белгилайди, белгилашда қайси мезонлар инобатга олинади-а? Олий Мажлисниям оширишдан олдин фикрини олмабсан-да. Олий Мажлис фикрининг нима қизиғи бор аслида. Битта КабМин қарори қонунданам улуғ-ку.\nБу илм дегани анқони уруғи-ю, фақат сараланганлар таҳсил оладими? Мақсад пули борга таҳсил олиш имконини беришми?\nЎқиган ану қўшнини боласими?! Учта дипломи бор, иккитасини дунёнинг ТОП 100 университетидан олган. Ҳозир пост ёзиб ўтирибти. Унгаям қийин», — деб ёзиб қолдирди депутат.\nТаълим 13/04, 23:55\nЖамият 30/03, 16:49\nЖамият 06/04, 11:25


Президент иқтисодий ва инвестициявий лойиҳалар бўйича кўрсатмалар берди - Халқ сўзи\n14:30 11 Январь 2019 Иқтисодиёт\nПрезидент Шавкат Мирзиёев Тойлоқ туманидаги “Pet Agro Oil” қўшма корхонасида бўлиб, ёғ-мой ишлаб чиқариш технологиясини кўздан кечирди. Бу ҳақда Президент матбуот хизмати хабар берди.\nКорхона 2017 йилда Шимолий Ирландиянинг “Nortec Estate LLP” компанияси ҳамда Ўзбекистоннинг “Tony Green” фирмаси томонидан ташкил этилган. Қишлоқ хўжалиги маҳсулотларини қайта ишлаш, ўсимлик ёғи ишлаб чиқариш ва қадоқлашга ихтисослашган. Италия, Австрия, Туркия, Швейцария, Ҳиндистон, Болгария ва Хитой давлатларидан 7 миллион долларга замонавий технологиялар келтириб ўрнатилган.\nШунингдек, “Azia Metall Prof” қўшма корхонаси томонидан “Ургут” эркин иқтисодий зонасида тунукани рух билан қоплаш, қайта ишлаш ва полимеризациялашни ташкил этиш, 4 минг 300 гектар майдонга интенсив боғ яратиш, пахта-тўқимачилик кластерлари ташкил қилиш, томчилатиб суғориш, паррандачиликни ривожлантириш\nДавлатимиз раҳбарига Хитойнинг “Henan Wanbang Selected Supply Chain Management Co. LTD” компанияси томонидан чорвачилик кластерини қуриш бўйича лойиҳа концепцияси, Булунғур, Жомбой ва Пайариқ туманларида чорвачилик кластерига танланган ер майдонлари, аҳоли томорқаларидан самарали фойдаланиш ва “Томорқа хизмати” МЧЖлар фаолиятини кенгайтириш вазифалари ҳақида маълумот берилди.


Манзилингиз:Муслимаат»Хадичаи Кубро мадрасаси»Нозик хилқатлар заволи\nBy Muslimaat on\t Sentabr 9, 2016 Хадичаи Кубро мадрасаси\nАёл гўзаллик, садоқат ва меҳр-муҳаббат тимсоли ҳисобланади. Аёл бу- меҳрибон она, суюкли ёр, оқибатли опа ёки сингил, суюкли бувижон.\nАёлга қанча таъриф берсак ҳам кам. Шунинг учун ҳам ўзбек халқида она ватан, она юрт, она табиат, она тилим деган тушунчалар мавжуд. Аллоҳга шукроналар айтишимиз керакки, юртимиз тинч, осойишта. Инсонлар учун барча шарт-шароитлар етарли. Айниқса ҳозирда аёлларга яратилиб берилаётган имкониятлар кўзга яққол ташланмоқда.\nБугунги кун аёллари фарзандлари тарбияси, оила ишларидан вақт ажратиб хусусий тадбиркорлик, турли хунармандчилик ишлари билан жамият ишларида ҳам пешқадам бўлмоқдалар.\nАёлнинг ҳаётдаги асосий вазифаси фарзандни дунёга келтириб, унга ҳар томонлама гўзал тарбия беришдир. Фарзанд эса инсон ҳаётининг мазмуни, насл-насабининг давомчиси, оиланинг мустаҳкам занжири ҳисобланади. Она ҳусни ҳулқли, одобли бўлиши келажакда фарзандларини ҳам комил, етук маънавиятли инсон бўлиб улғайишида ёрдам беради.\nАёл миллат тарбиячиси ҳисобланади. Шундай экан уларнинг маънавияти, диний ва дунёвий илмларини ҳам мустаҳкамлаб бориш зарур. Ҳозирги глобаллашув даврида ҳаётга қизиқишсиз, ўз ҳаётига маъсулиятсиз ва эътиборсизлик билан муносабатда бўладиган аёлларни баъзи қўштирноқ ичидаги одамлар уларнинг мутаассиблигидан фойдаланиб улардан турли йўлларда фойдаланмоқдалар. Ҳозирги террор оламида ҳудкушлик, террорчи-камикадзе, ўзини портлатиш орқали қурбон қилиш, шаҳид каби иборалар кундалик ҳаётимизга кириб келмоқда ва бу ибораларнинг амалиёти ислом ниқобидаги ташкилотлар тажрибасида аёлларга нисбатан ишлатилмоқда.\nҒаразли мақсаддаги бир қанча ташкилотлар ўз ғояларини, мақсадларини аёллар орқали амалга оширмоқдалар. Бундан ташқари аёлларнинг “шаҳид”ликни амалга оширишлари, сафдош эркакларни жанговар руҳини кўтаришга хизмат қилишларини ҳам айтиб ўтиш жоиз.\nХХ-асрнинг 70-80-йилларида Лотин Амрикаси ва Европа террорчи ташкилотларининг асосий қисмини Германия “Қизил армия фраксияси” ташкилоти ва бир нечта ҳаракатларнинг учдан бир қисмини аёллар ташкил этган. Аммо улар улар ўзларини портлатишмаган. Шри Ланкада узоқ йиллар давомида фаолият кўрсатиб келаётган “Тамил-Иламни озод этиш йўлбарслари” ташкилоти биринчилар қаторида аёлларнинг эркаклар билан бир қаторда туриб жанг қилишлари тарафдорлари бўлганлар ва ўзларининг 70% бузғунчилик амалиётларида аёллардан фойдаланган бўлсалар, ХХ асрнинг 40-йилларига Ҳиндистонда Британия мустамлакачиларига қарши қўзғолончилари бўйинларига портловчи снарядлар қилинган аёлларни ҳарбий қўшин томон жўнатиб, улар ёрдамида душмондан қутилишга интилганлар. 1980-йилларга келиб эса аёллар томонидан якка тартибда террор ҳаракатлари амалга оширилган. 1985-йилдаги Исроил ҳарбий машиналари ёнида ўзини портлатган 17 ёш қиз ўз-ўзини “шаҳид қилиши” портлатишнинг янги босқичини бошлаб берди, десак тўғри бўлади.\nТеррорчилар ўзларининг тўрига илинтириш учун илимсиз, ўз ҳаётига эътиборсиз, илимсиз, енгилтак аёлларни танлаб оладилар. Сўнгра уларнинг онгини заҳарлай бошлашади. Аввало аёлларга ўзларининг ишларини амалга оширишдан аввал Қуръони карим оятлари ва ҳадиси шарифларни ўзларига мослаб талқин қиладилар, натижада аёлларнинг онгини эгаллаб олишади.\nЎзини портлатиш орқали ўзини қурбон қилаётган аёлга ташкилот ва ҳарбий фаолият сирларини сақлашни ўргатиб ҳам ўтиришмайди. Чунки улардан бир марталик арзон қурол сифатида фойдаланадилар. Ўзини портлатишга рози бўлишдан мақсад:\nОғир касаллик, оғриқ ва аламлардан қутилиш, оиласига моддий жиҳатдан ёрдам бериш ёки пул ишлаш. Ҳозирда “ўзини порлатиш орқали қурбон қилиш” амалиётини қилаётан экстремистик оқимлар, ҳусусан “ал-Қоида” ҳаракати “бутунжаҳон ислом манфаатлари” йўлида ўзи ва яқинларини ўлдиришга изн берувчи фатво чиқартирган. Бундан ташқари порталатишга ҳам болаларни жалб қилишмоқда.\nҲизбут-таҳрир таълимотига кўра эса, аёллар эркаклар билан бир қаторда “жиҳод”да иштрок этишлари керак болса, ўз жонларидан ҳам воз кечишлари лозим экани уқтирилади.\nМутахассислар ўзини портлатувчи аёлларни бир неча гуруҳга бўлиб чиқишган:\n1. Экзистенсиал террорчи аёллар – яъни ҳаётининг ҳеч қандай қадри йўқлигини исботлашга ҳаракат қилувчи аёллар.\n2. Психопот террорчи аёллар – бу туркумдаги аёллар ўз ўлимларига энг қуйи туйғулари асосида рози бўладилар.\n3. Ўз жонига қасд қилувчи террорчи аёллар – Бу туркумдаги аёллар мақсади, ҳаёт қадри қолмаган даражадаги кучли депрессия ҳолатидаги аёллар.\n4. Инфатил террорчи аёллар – яъни ўқиш ва билишга лаёқати йўқ ўқувсиз аёллар.\n5. Зомби террорчи аёллар – бу турдаги аёлларга сунъий равишда овқатларига тизимли ёки узоқ муддат давомида наркотик ҳамда психотропик моддалар қўшиб боориш орқали унинг мийясига таъсир этилади.\n6. Бева террорчи аёллар – бу аёллар турмуш ўртоғи вафотидан руҳий тушкунликка тушган аёллар киради.\n7. Ҳамфикр террорчи аёллар – бу аёллар ўзидан аввал шаҳидлик камарини белига боғлаган, гўёки жаннатга йўл олганларнинг изидан боришимиз керак дейишади.\n8. Мажбурланган террорчи аёллар – бу гуруҳ аёллари эса мақсадли равишда нишонга олинишади.\nЎз жонига қасд қилиш шаҳидлик ҳисобланмайди, аксинча оғир гуноҳ ҳисобланади. Имом Бухорий ривоят қилган ҳадисда Росулуллоҳ (с.а.в) бундай дейдилар: “Аллоҳ таоло ҳадиси қудсийда марҳамат қилади: “Бандам ўзини ўлдириб, Менинг унга берган умримга шукр қилмай, шошилди. Шунинг учун унга жаннатни абадий ҳаром қилдим”.\nИслом оламида аёл киши, айниқса аёл кишига алоҳида иззат-ҳурматга лойиқ инсон деб қаралади. Шу сабабдан ҳам ҳадисларда “Жаннат оналар оёғи остида” деб такидланган.\nСуқрот “Дунёдаги барча адашишларнинг асосий сабабчиси илмсизликдир”, деган бўлса, буюк бобомиз Имом Бухорий эса “Нажот фақат илмдадир” деганлар. Шундай экан, барча нозик хилқат бўлмиш аёлларимиз илм ўрганиши, бекрочиликдан сақланиши ҳамда ўз оиласи, шаъни, қадр-қимматини юксак баҳолаши лозимдир.\n2-курс талабаси Эргашева Моҳларой


05-05-2016 | 16:57\nZAMIN.UZ / Маданият / 05 Май 2016 года1 999\n“Ниҳол” мукофоти совриндори хонанда Каниза 28 апрель куни “Истиқлол” санъат саройида илк яккахон концерт дастурини тақдим этган эди. Хонанда концерт дастури куни турмушга чиқяпман, деб овоза ҳам қилганди. Кимдир бу хабарга ишонди, кимдир эса буни навбатдаги шоу сифатида қабул қилди. Канизадан турмуш ўртоғи бундай тўйга қандай рози бўлганию унинг суратларини нега оммага тақдим этмаётганини сўраётганлар талайгина. Хонанда онаси билан тушган суратини ижтимоий тармоқдаги саҳифасига жойлаштириб, бу саволларнинг барчасига жавоб қайтарди. Бу ҳақда "Qalampir.uz" хабар берди.“Маданиятли, ҳурматли кузатувчиларим, менинг ҳаётим, менинг оила аъзоларим ва эрим – меники. Мен сизлар учун ижод қиляпман, лекин сизлар учун оила қурганим йўқ-ку. Ҳадеб кавламасдан, санъатимни кузатинглар! Ёқмаса, чиқиб кетинглар. Биламан, кўролмайдиган душманларим ҳам кўп. Уларнинг лайчаси бўлгандан, мард бўлсангиз, нима гапингиз бўлса, юзимга айтинглар. Бахтимни кўролмаётганлар, етолмаётганлар, илтимос, тинч қўйинглар! Менинг шахсий ҳаётим билан ишингиз бўлмасин. Мевали дарахтга тош отишади, биламан. Эримни кўз-кўз қилмайман, улар шоу-бизнесдан эмас ва буни хоҳламайдилар. Уларга қарши чиқа олмайман”.\nСардор Милано Тошкентда илк яккахон концертини тақдим этади\n17:51 / 19-10-2015


Неймар учун мавсум тугади: у яна дисквалификация қилинди\nЖума, 10 Май\nФранция футбол федерацияси «ПСЖ» ҳужумчиси Неймарни Франция кубоги финалида «Ренн»га қарши кечган ўйиндан кейин мухлисни ургани учун учта ўйинга дискалификация қилди.\n28 апрель кунги баҳсдан сўнг тақдирлаш маросими учун стадион трибунасига кўтарилиш вақтида фанатлардан бири Неймарни суратга туширмоқчи бўлганида, бразилиялик футболчи телефон камерасини қўли билан тўсган, кейин фанатнинг даҳанига мушт туширганди.\n«ПСЖ»нинг жорий мавсум ҳисобидан учта ўйини қолган, бу эса 27 ёшли ҳужумчи учун мавсум якунланганини билдиради. Биринчи дивизион чемпионлигини ҳал этиб бўлган парижликлар сўнгги турларни «Анже», «Дижон» ва «Реймс» жамоаларига қарши ўтказишади.\nҚайд этиш жоиз, Неймар январь ойида олган жароҳати боис уч ой жамоасига ёрдам бера олмаган эди. У тикланиб, сафга қайтганидан сўнг тўртта баҳсда иштирок этишга улгурди. «ПСЖ» бу ўйинлардан фақат биринчисида ғалаба қозонди, сўнг иккита дуранг ортидан бир мағлубият қайд этди. Дуранглардан бири – Франция кубогининг «Ренн»га қарши ўйинида (2:2) амалдаги чемпион пенальтилар сериясида имкониятни бой берди.\nАввалроқ 10-рақам эгасидан мушт еган мухлис у билан учрашмоқчи эканини айтганди. Шунингдек, ушбу интизомсизлиги учун у Копа Америка арафасида Бразилия миллий жамоасидан четлатилиши ёки сардорлик боғичидан маҳрум этилиши мумкинлиги хабар қилинган.\nЭслатиб ўтамиз, Неймар бунга қадар ЕЧЛ нимчорак финалининг «МЮ»га қарши ўйинини бошқарган ҳакамларни Инстаграмида ҳақорат қилгани учун еврокубокларнинг учта ўйинидан четлатилган эди.\nНеймарда яна муаммо: у солиқдан қочгани учун самолёти ва вертолётидан айрилиши мумкин\nМбаппе учта ўйинга четлатилди\n«Лилль» президенти: «Пепе трансфери деярли ҳал бўлди»\nОАВ: Набиль Фекир трансфери 25 млн еврога келишилди\nОАВ: Неймар ва Бэйлни айирбошлаш масаласи кўриб чиқилмоқда\n«ПСЖ» спорт директори: «Барселона»дан Неймар бўйича таклиф олмадик»\nЗидан уни «шарманда»га чиқарган Бэйлнинг агентига жавоб қайтарди\nАҚШ прокуратураси Роналдуга нисбатан айблов эълон қилишни рад этди\n«Пахтакор» Ҳусниддин Ғофуров трансферини тасдиқлади\nАзиз Ҳайдаров ва Темур Кападзе ЎФАда масъул лавозимларга тайинланди\nАгент: «Неймар Парижда бахтсиз»\nЗидан: «Бэйл тез орада кетади, деб умид қиляпмиз»\n«Зиданга уят». Бэйл «Реал»га керак эмас\nХабарлар тўқиб чиқариладими? Трансферлар ҳақида энг муҳим тушунчалар


Бош вазир ўринбосари: «Ўзбекистон ҳукумати 8 та йирик ишлаб чиқарувчига 3 млн дозадан вакцина харид қилиш бўйича мурожаат этган»\nЎзбекистон ҳукумати 8 та йирик вакцина ишлаб чиқарувчига 3 миллион дозадан вакцина харид қилиш бўйича мурожаат этган. Бу ҳақда бош вазир ўринбосари Беҳзод Мусаев 22 февраль куни Олий Мажлис Қонунчилик палатасида Халқ демократик партияси фракцияси ташаббуси билан ўтказилган парламент эшитувида маълум қилди.\n«Ҳозирда вакцинани аҳолининг анча кенг қатламини қамраб олган ҳолда харид қилиш ниятимиз бўлса, биринчидан, бунча миқдорда аниқ ишлаб чиқарувчи йўқ. Ёки ишлаб чиқарувчи бўлганда ҳам етказиб берувчи йўқ.\nМана, ҳозир дунёда вакцина ишлаб чиқараётган асосий 8 та корхоналари бўлса, ҳукумат томонидан уларнинг ҳар бирига йўлланма берилган. ‘Уч миллион доза вакцина олиш ниятимиз бор. Шуни бизга етказиш муддати ва нархини бера оласизларми?’, деган хатимизга бирортаси жавоб бера олгани йўқ. 50 фоизи ‘олмайман’ деган фикрни ҳам айтиши мумкин.\nШунинг учун, вакциналар ҳар бир вакцинация пунктларига етказилганидан кейин ОАВ орқали қаерда, қандай миқдорда борлиги маълум қилинади. Шундан сўнг, қолган вакцина ишлаб чиқарувчилар билан келишув амалга оширилиб, қолган қатламлар учун вакцина етказиб бериш устида ишлаймиз», — дейди бош вазир ўринбосари.\nШунингдек, йиғилишда аҳолини оммавий эмлаш мақсадида дунёнинг 13 та фармацевтика компанияси ҳамда илмий-тадқиқот марказлари билан коронавирусга қарши вакциналарни тезкор етказиб бериш юзасидан музокаралар олиб борилаётганлиги айтиб ўтилган.\nЖумладан, амалга оширилган ҳамкорлик натижаларидан келиб чиқиб, Хитойнинг Zhifei Longcom Biopharmaceutical Cо.,Лтд компанияси коронавирусга қарши вакцинани яратишда Ўзбекистоннинг ЗФ 2001 вакцинасини бирга яратган ҳаммуаллиф давлат сифатида белгилангани ҳамда ушбу янги вакцинани ЗФ-УЗ-ВАC 2001 номи билан биргаликда ишлаб чиқариш ва ундан фойдаланиш келишилгани маълум қилинган.\nБундан ташқари, Ўзбекистон GAVI (Вакциналар ва иммунизация бўйича глобал альянс) ташкилоти COVAX (коронавирусга қарши эмлаш механизми) фондига аъзо давлатлар қаторига киради. Соғлиқни сақлаш вазирлиги томонидан COVAX фонди ҳисобидан мамлакатимиз аҳолисини коронавирусга қарши эмлаш бўйича етарли миқдорда вакцина етказиб бериш юзасидан буюртма тайёрланиб, GAVI ташкилотига тақдим этилганлганлиги қайд этиб ўтилди.\nМавзуга доир: Ўзбекистонда коронавирусга қарши Хитой вакцинасини ҳамкорликда ишлаб чиқариш учун қайси компания танлангани маълум бўлди\nКиритилди: 14:05 23.02.2021. Ўқилди: 1217 марта. Фикрлар сони: 0 та.


Эртаги экинларни экиш ва парваришлаш бўйича тавсиялар - Ўзбекистон Республикаси Қишлоқ хўжалиги вазирлиги\nКўчати орқали кўп етиштириладиган иссиқсевар сабзавотлардан помидор, ширин қалампир, бақлажон экинларини кўчат қилиш ишлари кўчатхоналарда давом эттирилади. Ниҳоллар 2–3 барг чиқарганда ораси 5х6 см қилиб кўчириб ўтқазилади. Кўчириб ўтқазилган кўчатлар 10–12 кундан сўнг биринчи озиқлантирилади. Бунда 10 л сувда 5 г аммоний сульфат ёки карбамид, 40 г суперфосфат ёки аммофос ва 10 г калий ўғитлари эритилиб, барг устидан берилади. 6–7 кундан кейин иккинчи маротаба юқоридаги миқдор икки маротаба кўпайтириб озиқлантирилади. Учинчи озиқлантириш кўчатларни очиқ далага экишдан 4–5 кун олдин амалга оширилади.\nКўчатларни парваришлашда кўчатхона ҳарорати ва тупроқ намлигига катта эътибор қаратиш лозим. Кўчатхонада ҳаво ҳарорати юқори бўлса тупроқдаги намлик тез буғланиб кетиши мумкин.\nМамлакатимизнинг марказий минтақасида жойлашган вилоятлардаги сабзавотчилик хўжаликларида эртаги экинларни экиш 20 февралдан 20 мартгача, жанубий минтақаларда бу муддатдан 15–20 кун илгарироқ, шимолий минтақаларда эса 15–25 кун кейинроқ, амала оширилади. Бу муддатда карам кўчатлари, пиёз, сабзи, редис, кўкат сабзавотлар (укроп, кашнич, петрушка, салат) уруғлари ҳамда уруғлик картошка туганаклари экилади. Плёнка остига уруғ экиш ва кўчат ўтқазиш очиқ ердагига нисбатан анча эртароқ бошланади. Помидор, ширин қалампир ва бақлажон сингари иссиқсевар ўсимлик кўчатлари мартнинг 2-ярмидан экила бошланади.\nЭртаги карам кўчатлари республикамизнинг марказий минтақаларида 10 мартгача, шимолий минтақаларида 30 мартгача экилади. Далага экиш учун 40–45 кунлик, барглари тўқ яшил, илдизлари дуркун ривожланган, соғлом кўчатлар танлаб олиниб, 70x25 (30) см схемада экилади. Кўчатлар экиб бўлгандан сўнг тупроқ намлигига эътибор қаратиш, талаб этилса суғориш лозим. Орадан 2–3 кун ўтгач эгатлар кўздан кечирилиб, хато жойларга кўчат экилади. Эгатларнинг ораларини КРН-2,8А русумли культиватор билан 15–16 см чуқурликда культивация қилиниб, ўсимликлар атрофи юмшатилади, маъданли ўғитлар билан озиқлантирилади ва суғорилади.\nЭртаги пиёз 2–3 марта, дастлаб ўсимликларнинг бўйи 6–8 см. га етганда, иккинчи марта боғлаб чиқариладиган товар ҳолига келганда ўтоқ ва ягана қилинади. Қатор ораларини юмшатиш ва бегона ўтларни йўқотиш мақсадида КРН-2,8А русумли культиватор билан 15–16 см чуқурликда ишлов берилади.\nБаҳорги сабзи уруғи республикамизнинг жанубий вилоятларида 15–28 февраль, марказий минтақада жойлашган вилоятларда 1–15 март, шимолий минтақларида 15–30 мартда сепилади. Уруғ сарфи гектарига 3–5 кг. Парваришлаш жараёнидаги энг муҳим масалалардан бири бу – ниҳолларни бир текис ундириб олиш ҳисобланади. Намлик маромида бўлганда ниҳоллар 10–12 кунда униб чиқади.\nНиҳоллар униб чиқиши билан дарҳол бегона ўтларни ўташ ва яганалашга киришиш лозим. Сабзи икки марта ўталади: дастлабкиси сабзи битта чинбарг чиқарганда, кейингиси эса 3–4 барг чиқарганда. Ҳар ўтоқ давомида ягана ҳам қилиб борилади. Бегона ўтларни йўқотиш учун гербицидлардан фойдаланиш қўл келади. Кўп йиллик бошоқли бегона ўтларга қарши 10,5 фоизли “Зеллик Супер” 1 л/га меъёрда сепилади. Бир йиллик бегона ўтларга қарши эса уруғ экишдан олдин 50 фоизли “Гезагард” – 2–3 кг/га, 20 фоизли “Набу” – 1,5 кг/га меъёрда бегона ўтлар 1–2 чинбарг чиқарганда, 12,5 фоизли “Фюзилад Супер” препарати 1–2 кг/га ҳисобида бегона ўтлар 2–4 та чинбарг чиқарган вақтида пуркаш яхши самара беради.\nПомидор, ширин қалампир ва бақлажанни уруғидан етиштириш учун уруғларини очиқ майдонларга экиш ишлари об-ҳаво шароитига қараб март ойининг 3-декадасида амалга оширилади. Бунинг учун майдонларни тайёрлаш ишлари ўта сифатли бажарилиши лозим. Куз ойларида 30–40 см чуқурликда шудгор қилинган майдонлар март ойида икки марта чизелланади ва молаланади. Шундан сўнг 70 см оралиғида КРН-2.8А, КОН-2.8 ёки КРО-4 русумли культиваторлар ёрдамида эгат олинади.\nЭгат олингандан сўнг унинг устига чиринди ва фосфор-калий ўғитлари аралашмаси лента усулида тўшаб чиқилади. Бу аралашма эгат тўғриланганда тупроқ билан қоришиб кетади. Эгатлар эни 50 см кенгликдаги қора полиэтилен плёнка билан мульчаланади. Плёнканинг ҳар икки тарафидан 10 см қисми тупроқ билан ёпилади. Плёнкани эгат юзасидаги очиқ қисмини симметриясидан ҳар 25–30 см оралиқда 2–2,5 см кенликда тешилиб 1,5–2 см чуқурликда помидор, ширин қалампир ва бақлажон уруғлари экилади. Қора плёнка остига экилган уруғлар эрта ва тўлиқ униб чиқади. Плёнка остида бир йиллик бегона ўтларнинг униб чиқиши ва ўсиб-ривожланиши тўхтайди, тупроқ юмшоқ ва нам ҳолда сақланади. Ушбу усул қўлланилганда ўсимликларнинг илдиз қисми бақувват бўлиб ривожланади, тупроқнинг чуқурроқ қатламигача ўсиб бориши таъминланади.\nЭртаги картошка экиш ишлари республикамизнинг марказий, шимолий ва қисман жанубий минтақаларида олиб борилади.\nЭрта баҳорда картошка экишнинг энг мақбул муддати: Тошкент, Самарқанд, Жиззах, Сирдарё, Бухоро, Навоий ва Фарғона водийси вилоятлари учун 10 мартгача; Сурхондарё, Қашқадарё вилоятлари учун 1 мартгача; Қорақалпоғистон Республикаси ва Хоразм вилояти учун эса 20 мартгача ҳисобланади. Экиш схемаси 70х25-30 ёки 90х25 см, экиш чуқурлиги 7–9 см. ни ташкил этиши лозим.\nЭрта баҳорда экиш учун картошканинг эртапишар “Агаве”, “Санте”, “Гранола”, “Зарафшон”, “Ред Скарлет”, ўрта эртапишар “Альвара”, “Аринда”, “Белуга”, “Виктория”, “Драга”, “Кондор”, “Карлена”, “Латона”, “Марфона”, “Пикассо” ва бошқа навлари тавсия этилади.\nЭртаги картошкадан ўртача 20 т ҳосил олиш учун 25–30 т маҳаллий гўнг, 200 кг азот, 170 кг фосфор, 100 кг ўғити соф ҳолда солинади. Бунда органик ўғитнинг ҳаммаси ва фосфорли, калийли ўғитларнинг 70 фоизи ҳайдовда бериш ва фосфор ва калий ўғитларининг қолган қисми ҳамда азотнинг 50 фоизи картошка униб чиққандан сўнг биринчи ишловда, азотнинг қолган қисми гуллашдан олдин берилади.\nЎсув даврида сизот сувлари чуқур жойлашган ерларда 7–8 марта суғорилади. Суғориш ҳар ҳафтада 1 марта, ҳосил туганаклари пайдо бўлиши билан 5–6 кунда гектарига 400–500 м3 ҳисобида амалга оширилади. Ҳар икки суғориш оралиғида қатор оралари 10–12 см чуқурликда юмшатилади. Бу тадбир КРН-2,8А, КОН-2,8А, КХО-4 русумли культиватор билан картошка шоналагунча амалга оширилади.\nЭртаги муддатда барвақт экилиб, ўсув давридаги барча агротехника тадбирлари ўз вақтида амалга оширилган майдонлардаги картошка ҳосили ҳам эрта етилиб, йиғиштириб олинади. Ушбу майдонларни ўз вақтида қайта экишга тайёрлаб, такрорий сабзавот экинларини қулай муддатларда экиб, улардан мўл ҳосил етиштиришга эришилади.


Стенокардия кўкрак қисиши миокард даволашнинг 20 та усули - DAVOLASH\nГлавная » Даволаш\nСтенокардия кўкрак қисиши миокард даволашнинг 20 та усули\nАвтор Davo На чтение 5 мин Просмотров 61 Опубликовано 04.01.2022\nСтенокардия кўкрак қисиши миокард келиб чикиш сабаби даволаш усуллари\nСтенокардия кўкрак қисиши аломатлари\nСтенокардия кўкрак қисиши Шифокорга қачон мурожаат қилиш керак?\nСтенокардия кўкрак қисиши ШИФОКОР КЎРСАТМАЛАРИ Текшириш.\nМуолажа Стенокардия хуружи чоғида\nСтенокардия кўкрак қисиши ТАБИИЙ ВОСИТАЛАР\nСтенокардия (кўкрак қисиши) миокард, қон таъминотининг ўткир етишмовчилиги оқибатида кўкракда оғриқ ҳуружқилиши.\nСтенокардия юрак ишемик касаллиги кўринишларидан бири ҳисобланади ва кўп ҳолларда бунга юрак вена (коронар) артериялари атеросклерози сабаб бўлади, шу томирлар спазмаси оқибатида юзага келади.\n• Юрак атрофида оғриқ хуруж қилади (тўш орқаси оғриғи), уғоят аниқ вақтда юзага келиш ва тўхтаб, тинчланиш хусусиятига эга.\n• Оғриқ маълум шароитларда юзага келади жисмоний зўриқишда, ҳиссий ҳаяжонда, совуққа чиққанда, шамолга қарши\nюрганда, кўп овқат еб, хотиржам ётганда.\n• Нитроглицерин ичганда (ёки оғриқларни келтириб чиқарувчи жисмоний зўриқиш), асабийлашиш ёки бошқа омиллар\nтўхтагандан кейин, оғриқлар тез ўтиб кетади.\n• Кўпроқ тўш ортида гоҳо эса бўйин атрофи, қуйи жағ ва\nтишларда чап қўл, елка ёки курак, аҳён-аҳёнда қорин ўрталарида оғриқ пайдо бўлиб туради.\n• Оғриқ одатда имиллаган, эзувчан тус олади. Ҳар замонда\nкуйдирувчи (куйганга ўхшаш) оғриқ ҳуруж қилади ёки кўкракда бир нима борга ўхшаб туюлади.\n• Гоҳо бемор оғриқни эмас, тўши ортидан оғир бир нарса босиб тургандай бўлади ва шунда у оғриқнинг ўзи борлигини инкор этади.\n• Дард хуруж қилганида артерия босими кўтарилади, совуқ тер чиқади, юрак нотекис ура бошлайди, ҳаво етишмаётгандай\n• Агар оғриқ тинч ҳолатда ҳам кучаяверса ва дам-бадам ҳуруж қилаверса, бу беқарор стенокардия ривожланишини кўрсатади ва миокард инфарктига олиб келиши мумкин.\nЮрак атрофида 20-30 дақиқа ичида оғриқ босилавермаса,\nзудлик билан «тез ёрдам» чақириш зарур.\nАгар кўкракдаги оғриқ ўтиб кетса, текшириш учун шифокорга мурожаат қилиш зарур.\nСтенокардия кўкрак қисиши ШИФОКОР КЎРСАТМАЛАРИ\nТашхис қўйиш учун юрак-томир тизими ва липид алмашинуви ҳолати текширилади (муфассал қ. Атеросклероз, Юракнинг ишемик касаллиги).\n• тил тагига таблетка ташланади ёки оғзингизга нитроглицерин аэрозолидан бир миқдори пуркалади;\n• тоза ҳаво кириши учун дераза ёки дарчани очиб қўйинг\n(ҳаво совуқ бўлмаса);\n• ётинг, оёқ-қўлларни бўш қўйинг ва чуқур-чуқур нафас\n• борди-ю, аҳвол ёмонлашса, «тез ёрдам» чақиринг;\nБу муҳим! Стенокардияда Валидол, Валокордин, Корвалол, Папаверин ва нитроглицерини йўқ шундай дориларни ичишдаги самарадорлик плацебо (беҳудалик)дан фарқ қилмаслиги асосланган ва бунда самара тахминан 40% деб баҳоланади, ҳолбуки, Нитроглицерин самарадорлиги 100% га яқин.\nБуни билмаган кўпчилик одамлар оғриқни Валидол ёки кўрсатилган бошқа дорилар билан қолдирмоқчи бўладилар, бу эса спазмни\nолиб ташлаш вақти бой берилади. Оқибатда инфарктга олиб келади.\nНитроглицерин ҳапдориси тил остига қўйилади ва эриб битгунча ўша ерда қолади. Уни шимиш, чайнаш ва ютиш мумкин\nэмас! Нитроглицерин аэрозоли нафасни тўхтатиб қўйиб, тил остига пуркалади. Уни ичга нафас билан ютиб бўлмайди. Бир\nмиқдор дори пуркалиши билан оғизни юмиш зарур!\nХуружлар оралиғида стенокардия муолажаси учун шифокорлар куйидагиларни тавсия этадилар:\n•шифокор буюрган дориларни муттасил ва ўз вақтида ичинг (муфассалроқ қ. Юрак ишемик касаллиги, Муолажа);\n•атеросклерозга қарши парҳезга риоя қилинг (қ. Атеросклероз, Парҳез);\n• чекишни ташлаш ёки кескин чеклаш;\n•муттасил, ўлчамли жисмоний зўриқиш;\n• қаттиқ ҳаяжондан огоҳ бўлинг, руҳий осойишталик ва тўйиб\nухлаш учун шароит яратинг (қ. Уйқусизлик);\n•стенокардия хуружини йўқотиш учун ҳар доим дори воситаларини ёнда олиб юринг (тил остига ташланадиганларини):\nИзосорбид динитрати (Изо Мак спрей. Изокет), • Нитроглицерин (Нитрокор, Нитроминт, Нитроспрей-ISN).\nТашқи муолажа учун халқ табобати рецептлари Мутахассислар стенокардия хуружини қолдириш учун оққарағай (пихта) мойини тавсия этадилар. 2-3 томчи оққарағай мойи оласиз ва кунига 3-4 маҳал юрак атрофига суриб ишқалайсиз (кўкракнинг чап томонини). Юрак-томир касаллигидан азият чекадиган одамлар учун, айниқса, магнитлар бўрони арафасида ва ҳаво босими бирдан кўтарилиб-тушиб турганида, бу амаллар фойдалидир.\nБундан ташқари, ялпиз мойи ҳам шифо бўла олади. Ўзингизни ёмон сезган кунлари ялпиз япроғидан чой дамлаб ичинг (1 стакан қайнатилган сувга 1 ошқошиқ ялпиз соласиз), ялпиз чойи буғини ҳидланг, мойини чаккаларингиздан айлантириб силанг ва кунда 2-3 маҳал юқори лабингизга суртинг.\n«Юрак оғриқлар»да муттасил бармоқларни уқалаш тавсия қилинади.\nКўлларингизга тинчлик берманг! Эрталаб уйғонганингиздан кейин ва кечкурун ётишдан олдин барча бармоқларингизни\nбир-бирининг орасидан ўтказиб чалиштирганча уқалайверинг. Жимжилоқни тез-тез уқалаш юрак уришини маромлаштиради.\nЮрак атрофида санчиқли оғриқ сезганингизда ўнг қўлнинг бошмалдоғи ва кўрсаткич бармоғингиз билан чап қўл панжаси бўғимидан айлантириб ушланг. 2 дақиқа давомида панжани айланма ҳаракатлар билан шу жойларни уқаланг.\nҚутуриш юқумли касалликлар СAБAБЛAРИ, AЛОМAТЛAРИ, ТAСНИФИ, ТAШХИСЛAШ\nҚутуриш юқумли касалликлар даволаш учун Қутуриш ўткир\nМастопатия аёллар касалликлари даволаш\nМастопатия аёллар касалликлари СAБAБЛAРИ, AЛОМAТЛAРИ\nМастит СAБAБЛAРИ, AЛОМAТЛAРИ, ТAСНИФИ, ТAШХИСЛAШ\nМастит даволаш усуллари келиб чикиш сабаби Мастит сут\nАёллар касаликлари Климакс даволаш усуллари\nАёллар касаликлари Климакс нималарга этибор бериш керак\nАёллар касаликлари Вульвовагинит қин яллиғланиши касаллиги\nАёллар касалликлари аднексит даволаш усуллари\nАёллар касалликлари аднексит нималарга этибор бериш\nЯКИННИ ЯХШИ КЎРМАСЛИК КАСАЛЛИГИ ТAШХИСЛAШ, ДAВОЛAШ\nЯКИННИ ЯХШИ КЎРМАСЛИК КАСАЛЛИГИ AЛОМAТЛAРИ, ТAСНИФИ


Шавкат Мирзиёев Си Цзиньпин билан коронавирусни бартараф этиш ҳақида телефонда гаплашди - EFFECT.UZ\n. 04:51 | 08.05.2020\nЎзбекистон Республикаси президенти Шавкат Мирзиёев 7 май куни Хитой Халқ Республикаси Раиси Си Цзиньпин билан телефон орқали мулоқот қилди. Бу ҳақда президент матбуо хизмати хабар бермоқда.\nХабар берилишича, мулоқот ҳар доимгидек самимий ва дўстона руҳда ўтган суҳбатда Ўзбекистон ва ХХР етакчилари икки томонлама ҳамкорликка доир ва халқаро аҳамиятга молик долзарб масалаларни кўриб чиққан.\nДавлат раҳбарлари коронавирус инфекциясига қарши давом этаётган курашнинг энг мураккаб даврида кўрсатилган ўзаро кўмак ва гуманитар ёрдамни катта мамнуният ва миннатдорлик билан қайд этганлар. Апрель ойининг иккинчи ярмида ушбу хавфли вирус билан касалланганларни аниқлаш, даволаш ва реабилитация қилиш соҳасида Хитойнинг улкан амалий тажрибага эга етакчи врачлари гуруҳи Ўзбекистонда бўлди.\nШавкат Мирзиёев хитойлик мутахассислар юксак профессионал маҳорат намойиш этганликлари, уларнинг мамлакатимиз ҳудудларидаги машаққатли меҳнати пандемияга қарши курашиш чораларининг самарадорлигини оширишга хизмат қилганини алоҳида таъкидлади.\nБуларнинг барчаси Ўзбекистон ва Хитой ўртасидаги дўстлик, ўзаро ҳурмат ва ишончга асосланган ҳар томонлама стратегик шериклик муносабатлари тобора мустаҳкамланиб бораётганидан далолат беради, деб таъкидладилар давлат раҳбарлари.\nИкки мамлакатнинг соғлиқни сақлаш ва санитария-эпидемиология назорати соҳасидаги идоралари ўртасида фаол алмашинувларни давом эттиришга келишиб олинди. Шунингдек, кўп қиррали, шу жумладан сиёсий-дипломатик, савдо-иқтисодий, инвестициявий, молия, энергетика, қишлоқ хўжалиги, транспорт-коммуникация, маданий-гуманитар ва бошқа муҳим йўналишлардаги ҳамкорликнинг ҳолати ва уни кенгайтириш истиқболлари батафсил муҳокама қилинди.\nХХРнинг илғор тажрибасини ўрганиш ва жорий этиш асосида камбағалликни қисқартириш масалаларида самарали мулоқот бошлангани алоҳида таъкидланди. Суҳбат натижаларига кўра икки томонлама олий даражадаги тадбирларга пухта тайёргарлик кўриш ишлари давом эттирилади.\nИкки мамлакат вазирлик ва идоралари, ҳудудлар маъмуриятлари, банк-молия институтлари ва етакчи компаниялари пандемиянинг салбий оқибатларини камайтириш ҳамда ўзаро манфаатли ҳамкорлик учун янги имкониятларни излаш мақсадида ҳамкорликдаги ишларини фаоллаштиради. Булар, аввало, ўзаро савдо ҳажмини ошириш ва унинг мутаносиблигига эришиш, ишлаб чиқариш кооперациясини мустаҳкамлаш ва инновацион лойиҳаларни амалга ошириш, юк ташиш ҳажмининг ўсиши учун қулай шароитлар яратиш, гуманитар дастурларни илгари суришдир.\nДавлат раҳбарлари минтақавий аҳамиятга молик қатор долзарб масалалар юзасидан ҳам фикр алмашдилар. Бирлашган Миллатлар Ташкилоти, Шанхай ҳамкорлик ташкилоти ва бошқа нуфузли халқаро тузилмалар доирасида биргаликдаги саъй-ҳаракатларни мувофиқлаштириб боришга қатъий интилиш тасдиқланди.\nСуҳбат якунида Ўзбекистон ва Хитой етакчилари дўстлик ва ҳар томонлама стратегик шериклик руҳидаги кенг кўламли ҳамкорликни бундан буён ҳам кенгайтиришга тайёр эканликларини яна бир бор таъкидладилар.\nTeglar:Си Цзиньпин, Шавкат Мирзиёев\nЎзбекистонда коронавирусга чалинганлар 2300 га яқинлашди, 72 фоиз бемор тузалди\nInternetda Sardobadagi falokatning bartaraf etish jarayoni aks etgan video tarqaldi\n“Қизириқдаги фермерлар масаласига деярли нуқта қўйилди” – Тўра…\n“Қизириқдаги фермерлар масаласига деярли нуқта қўйилди” – Тўра Боболов


БАЙРАМ ШУКУҲИГА ЁНҒИН ХАВФ СОЛМАСИН\nЖараён 12.03.2019 206\nОлов - ёв\nЮртимизга энг қадимий ва боқий байрамимиз бўлмиш Наврўзи олам кириб келмоқда. У халқимизнинг минг йиллик анъаналари, урф-одат ва маросимларини ўзида мужассам этгани билан ҳам янада қадрли ва аҳамиятлидир.\nНаврўзда ижро қилинадиган маросимлар, урф-одатлар кўп. Уларнинг аксарияти турли миллий таомлар тайёрланиши, шу жумладан, катта қозонларда ош дамланиши, сумалак, ҳалим пиширилиши билан боғлиқ. Бундай вақтда эса ёнғинга нисбатан жуда ҳушёр бўлиш лозим.\n2010 йилдан буён 21 март санасида содир бўлган ёнғин ва чақнаш ҳолатларини таҳлил этганимизда шу нарса маълум бўлдики, вилоятимизда бирор йил ҳам байрам нохуш ҳолатларсиз ўтмаяпти. Ҳар йили қаердадир ёнғин ёки чақнаш содир бўлган ва уларнинг деярли барчаси фуқаролар томонидан уйда ёки жамоавий тарзда таомлар тайёрлаш жараёнида юз берган. Жумладан, 2010, 2011 ҳамда 2012 йилларнинг 21 март санасида вилоятда 1 тадан ёнғин ёки чақнаш рўйхатга олинган бўлса, 2013 йилда 3 та, 2014 йилда 1 та, 2015 йилда 21 та (!), 2016 йилда 1 та, 2017 йилда 7 та ва ўтган 2018 йилда 3 та ёнғин ёки чақнаш ҳолатлари қайд этилган.\nАлбатта, турли кўнгилсизликларга дуч келишни ҳеч ким истамайди. Аммо, олов билан муносабатда бироз эътиборсизлик, бепарволик кишини кутилмаган офатга рўбарў этиши мумкин.\nАйни пайтда вилоят ИИБ ЁХБ томонидан Наврўз байрами кунлари содир бўлиши мумкин бўлган ёнғинларнинг олдини олиш бўйича алоҳида чора-тадбирлар ишлаб чиқилган бўлиб, бу борада белгиланган тартибда аҳоли билан тушунтириш-тарғибот ишлари ташкил этилаяпти, байрам нишонланадиган, аҳоли гавжум бўладиган ҳудудларда назорат ўрнатилган.\nБироқ байрамни турли кўнгилсизликлардан холи ўтказиш учун энг аввало ҳар биримиз ёнғин қоидаларига эътиборли бўлишимиз лозим.


Тошкентда ердан фойдаланишнинг энг паст нархлари тасдиқланди | NORMA.UZ\nТошкент шаҳар ҳокимининг 05.02.2021 йилдаги “Тошкент шаҳрида ер участкасидан доимий фойдаланиш ҳуқуқини энг паст нархини тасдиқлаш тўғрисида”ги 112-сон қарори қабул қилинди.\nТошкент шаҳрида ер участкасидан доимий фойдаланиш ҳуқуқининг энг паст нархи иқтисодий зоналар (1-илова) ва туманлар (2-илова) кесимида белгиланди.\nаукцион орқали реализация қилишга мўлжалланган бўш ер участкаларининг рўйхатини шакллантиради;\nер участкалари бўйича келишилган ёки ижобий хулоса берилган кундан бошлаб 5 иш куни ичида ер участкасидан доимий фойдаланиш ҳуқуқининг тасдиқланган энг паст нархи асосида ер участкасининг бошланғич нархини белгилайди.\nТадбиркорлик ва шаҳарсозлик фаолиятини амалга ошириш учун қишлоқ хўжалигига мўлжалланмаган ер участкаларини доимий фойдаланишга бериш электрон онлайн-аукцион орқали амалга оширилади (20.12.2019 йилдаги 1023-сон ВМҚга 1-илова).\nҲужжат Қонун ҳужжатлари маълумотлари миллий базасида эълон қилинган ва 05.02.2021 йилдан кучга кирди.


Вертикал режалаштириш чизмаси - Давлат архитектура ва қурилиш қумитаси бердақ номидаги Қорақалпоқ давлат университети\nҚизил горизонталлар лойиҳа усули\nВертикал режалаштириш чизмаси.\nЛойиҳа қизил белгиси\nТабиий қора белгиси\nЛойиҳавий бўйлама қиялик\nСувнинг оқим йўналиши\nВертикал режалаштириш чизмаси асосан 2 босқич жараёнида бажарилади. Биринчи босқич жараёнида жойнинг ер юза тузилишини геологик материалларни ҳамда инженерлик текшириш ишлари материалларини яхшилаб ўрганиб чиқади. Шаҳар ҳудудидаги ёмғир сувларини ташқарига юрадиган магистрал йўлларини ва темир йўл йўналишини аниқлайди.\nШундай қилиб, бошланғич биринчи босқичда бош режа лойиҳасини ишлаш учун вертикал режалаштириш чизмасига оптимал, яхши вариантини танлаб олиб иккинчи босқичга ўтади. Бу босқич асосий босқич бўлиб, охирги якунловчи вертикал режалаштириш чизмаси ишланади.\nМикрорайон, маҳалла, шаҳар майдонлари ҳиёбонларини, скверларини ва бошқа кичик майдонларини қизил горизонталлар лойиҳа усулида вертикал режалаштирилади.\nМикрорайон ва маҳаллаларни вертикал режалаштирилганда асосий шартларидан бири табиий ернинг юза тузилишини ҳар тарафлама сақлаб қолишдир, агар у ер қурилиш ва ободонлаштириш талабига тўлиқ жавоб берса. Бунда ернинг тупроқ қатламини сақлаб қоламиз ва бу ер шу жойни кўкаламзорлаштиришда катта рол ўйнайди.\nБундан ташқари вертикал режалаштиришда кам ҳажмда тупроқ иши бажарилади ва яхши иқтисодий томондан фойдалидир. Йўлакларнинг кесишган жойида, боши берк йўлакларнинг охирги тугаган нуқтасида, бўйлама қиялик ўзгарган жойда, ҳамма йўлакларнинг шаҳар кўчалари билан туташган жойида, яъни қизил чизиқ билан бирлашган жойида ва шаҳар кўчаларининг ёнидаги ариқ олдида лойиҳа белгилари аниқланади.\nЭни 5,5 м ва ундан кўп бўлган йўлаклар кўндаланг кесими икки ёқли қияликда бўлиши мумкин ёки ёмғир сувининг оқиш йўналишига ҳамда лойиҳаланаётган ер юзининг тузилишига қараб уй томонга ёки уйдан қарама-қарши томонга қараб бир ёқли қияликда бўлиши мумкин.\nМикрорайонларда йўл четидаги тошнинг баландлиги 8÷20 смгача қабул қилади, ҳисоб учун ҳар сафар 15 см қабул қилинади.\nҚизил горизонталлар қуйидаги оралиқда лойиҳаланади. h=0,10; 0,20; 0,25; 0,50 м горизонталлар қадами дейилади. Вертикал режалаштириш лойиҳаси авваламбор кўчаларнинг ҳамма қисмлари ишланиб бўлингандан кейин микрорайон ҳудудидаги йўлаклар ишланади, яъни катта кўчаларга боғланган ҳолда, ундан кейин уйлар, майдончалар, йўлакларга боғланган ҳолда ишланади.\nКўчаларда қизил горизонталларни чизиш, кўчаларнинг бўйлама ва кўндаланг қиялигига боғлиқ. Чорраҳалардаги қизил белгилар ва кўчанинг бўйлама қиялиги вертикал режалаштириш чизмасидан қабул қилинади ва кўчаларнинг кўндаланг қиялиги уларнинг вазифасига боғлиқ бўлиб, қуйидаги жадвалдан қабул қилинади.


ЎзА - ШАХМАТ: Азиз ва Нодирбекнинг қитъадаги “кароматлари”\n24.07.2018 17:30 Чоп этиш версияси\nШАХМАТ: Азиз ва Нодирбекнинг қитъадаги “кароматлари”\nЮртимиз бокс каби шахматда ҳам нафақат қитъада, балки дунёда ҳам тан олинаётганлиги бор гап.\nАйниқса, ўсмирлар ва ёшлар ўртасидаги Осиё ва Жаҳон чемпионатларида ватандошларимизнинг “кароматларидан” дунё лол қолаётганлиги ҳақиқат. Бунга куни кеча бўлиб ўтган иккита шахмат воқеасини ҳам мисол келтириш мумкин.\nБААнинг Шаржа шаҳрида шахмат бўйича нуфузли халқаро турнир бўлиб ўтди. Стандарт йўналишда ташкиллаштирилган мусобақада 13 давлатдан юздан зиёд ёш шахматчилар иштирок этди. Ҳамюртимиз Азиз Салаев швейцарча тизимда 9 турдан иборат мусобақада муваффақият қозонди. 13 ёшли шахматчимиз 7 ғалаба ва 2та дуранг натижа қайд этган ҳолда 8 очко билан мусобақа ғолибига айланди.\nЯна бир шахматчимиз Нодирбек Абдусатторовнинг Швейцарияда қайд этган натижалари ҳаммасидан ҳам “ошиб тушди”. Дунё шахмат тарихида айни пайтдаги энг ёш гроссмейстери ҳисобланган Нодирбек Абдусатторов (14 ёш) Швейцариянинг Биле шаҳрида ўзига хос сеанс намойиш этди. Истеъдодли ҳамюртимиз бир вақтнинг ўзида 16 ёшгача бўлган 16 нафар шахматчига сеанс ўтди ва партияларнинг 15тасида ғалаба қозонди. Фақат битта доскада дуранг натижа қайд этилди, холос.


Унутилаётган тамойиллар - Ishonch.uz\nБош саҳифа Жамият Унутилаётган тамойиллар\nёхуд ер фақат озуқа берувчи манба эмас\nУзоқ йиллар давомида қишлоқ хўжалигида ерлардан оқилона фойдаланмаслик оқибатида тупроқнинг табиий унумдорлиги ва экинлар ҳосилдорлиги пасайди, етиштирилган маҳсулотлар сифати ёмонлашиб, атроф-муҳитнинг ифлосланиши кучайди. Глобал иқлим ўзгариши туфайли сўнгги йилларда сув танқислиги юзага келди. Ички ирригация тармоқларининг аксарияти яроқсиз ҳолга келиб қолгани сабабли суғориладиган экинзорларнинг мелиоратив ҳолати фойдаланишга ярамайдиган даражада ёмонлашди. Бу ерлардаги тупроқнинг 93 фоизида ҳаракатчан фосфор миқдори, 68,3 фоизида алмашувчан калий миқдори, 79,3 фоизида гумус (чиринди) миқдори ўртачадан паст даражага тушиб қолди.\nМен 1981 йилдан эътиборан Жиззах вилояти Зарбдор туманидаги «Ғалаба» хўжалигида агроном, бўлим бошлиғи вазифаларида ишладим. Ўша пайтлар ҳам ерларнинг унумдорлиги пастлиги, шўрланиш даражаси юқорилиги, маҳаллий ўғитлар солинмаслиги туфайли тупроқ структураси, ғоваклиги, биологик, физикавий, кимёвий хоссалари бузилгани, тупроқдаги фойдали микроорганизмларнинг фаолияти йўқлиги, алмашиб экиш назардан четда қолгани каби ҳолатлар гувоҳи бўлганман.\nМен бу ачинарли аҳволни ўрганиб, соҳадаги камчиликлар ҳақида туман ва вилоят раҳбарлари ҳамда мутахассисларга мурожаат қилганимда, қаттиқ тазйиққа учраганман. Улар менга жим юришимни, мамлакатда қишлоқ хўжалигини кимёлаштириш бошланганини уқтиришди. Чунки ҳамма ерни кимёвий минерал ўғитлар билан озиқлантириб, юқори ҳосил олишни ўйларди, холос. Маҳаллий ўғитдан фойдаланишни ва алмашиб экиш тизимини жорий этишни эса хаёлларига ҳам келтирмасди.\nМарказий Осиё суғориладиган ҳудудларнинг тупроғи азотга бой эмас. Бу тупроқларда азот миқдори 0,07 фоиздан 1,15 фоизгача бўлади. Азот миқдоридаги тафовут тупроқ ҳосил бўлиши жараёни хусусиятлари, деҳқончилик маданиятига боғлиқ. Тупроқдаги азот формалари асосан унинг чиринди таркибини ташкил қилувчи турли органик бирикмалардан иборат.\nМутахассисларнинг узоқ йиллик илмий кузатишлари натижаларига қараганда, бир гектар тупроқ қатлами ўзида ўсимлик ва ҳайвонот организми ҳаётийлигини таъминлайдиган, одам учун 99 фоиз озуқа берадиган бир тоннадан ортиқроқ бактериал массани сақлайди. Тупроқнинг бу қимматбаҳо сифати нотўғри муносабат туфайли яксон бўлиши мумкин. Уни тиклаш жараёни эса жуда оғир кечади ва узоқ вақт сарфлашни талаб қилади. Масалан, 10 сантиметр қалинликдаги тупроқнинг унумдор қатламини тиклаш учун 100 йил керак бўлади. Бу демак, қонунларимиз тупроқнинг унумдор қатламини асраб қолишга қаратилган қатъий тартиб-қоидаларни ва чораларни ўзида ифода этмоғи шарт!\nАфсуски, ҳозир диёримизнинг кўплаб шаҳарларидаги кимё заводлари ва саноат корхоналари ер, сув манбаларини экологик жиҳатдан хавфли ва заҳарли чиқиндилар билан ифлослантиряпти. Айниқса, олтин фондимиз ҳисобланган 4 миллион гектар суғориладиган ер ночор аҳволда. Унинг тенг ярмида зудлик билан ҳосилдорликни тиклаш чора-тадбирларини амалга ошириш лозим. Айни пайтда 40 фоиз суғориладиган ерларнинг тупроқ унумдорлиги паст. 600 минг гектар ер ҳар хил касалликлар сабабли ишдан чиққан.\nЕрдан фойдаланувчилар қонун бўйича тупроқ унумдорлигини оширишнинг самарали чораларини кўришлари, тупроқни шамол, сув эрозиясидан сақлашга доир агротехника, мелиорация ва гидротехника тадбирларини амалга оширишлари, ерлар шўрланиши ва ифлосланишига йўл қўймасликлари керак.\nКейинги 35-40 йил давомида алмашлаб экишлар унутилгани боис тупроғимиз ночор аҳволга келиб қолди. Қишлоқ хўжалигида тўққиз далали, ўн далали пахта-беда алмашиб экиш тизимини амалда қўлламаслик тупроғимиздаги кимёвий, биологик, физиологик жараёнларни, унинг структурасини, ғоваклиги ва озуқа билан таъминланганини ёмонлаштириб юборди.\nДунё тажрибасида, хусусан, АҚШ (1969 йил), Буюк Британия, Франция ва ГФРда тупроқ муҳофазасига қаратилган махсус қонунлар қабул қилинган. Бизда ҳам Ер кодекси, табиатни муҳофаза қилиш, сув ва ундан фойдаланиш, ўрмон, давлат ва санитария назорати, фермер ва деҳқончилик хўжаликларига оид қонунлар бор. Бу ҳужжатлар, гарчи тупроқ унумдорлигини муҳофаза қилишни муайян даражада мувофиқлаштиришга хизмат қилса-да, ундан фойдаланишни яхлит тарзда тартибга сололмайди.\nБинобарин, тупроқ ҳолатини яхшилаш ва унумдорлигини ошириш масаласи жорий қонунчилигимизга тегишли ўзгартиришлар киритишни ёки соҳага тааллуқли умумий ягона янги қонун яратишни тақозо этади. Бу ўринда Қишлоқ хўжалигини ривожлантиришнинг 2020-2030 йилларга мўлжалланган стратегиясини тўлақонли амалга ошириш, шунингдек, тадбиркорлик субъектларига илмий асосланган ахборотлар етказиб бериш, уларга замонавий хизматлар кўрсатиш, ишлаб чиқаришга илм-фан ютуқларини ва инновацияларни кенг жорий этиш, таълим, илм-фан, ишлаб чиқариш ва агрохизматлар кўрсатиш тизимининг узвий интеграциясини таъминлаш ҳам муҳим аҳамиятга эга. Шунга кўра, сўнгги икки йил ичида Президентимизнинг ушбу масалага доир иккита фармони ва битта қарори қабул қилинди. Қишлоқ хўжалигида ер ва сув ресурсларидан самарали фойдаланиш концепциясини амалга ошириш доирасида халқаро молия институтлари билан ҳамкорлик қилиш ҳамда давлат-хусусий шериклиги жорий этилиб, ишчи гуруҳи тузилди. Аграр соҳада ер ва сув ресурсларидан самарали фойдаланиш концепцияси ҳамда сув ресурсларини бошқариш ва ирригация секторини ривожлантириш стратегияси ишлаб чиқилди. Айни кезларда қишлоқ хўжалиги экинларини суғоришда томчилатиб, ёмғирлатиб суғориш ва бошқа сув тежовчи технологияларни кенг қўллаш бўйича ер эгалари ва сув истеъмолчиларини рағбатлантириш механизми йўлга қўйилмоқда.\nМенинг асосий инновацион ғоям қуйидагича: агар ўн далали алмашлаб экиш тизими қўлланса, 100 гектар ернинг 70 гектарига пахта, 30 гектарига беда экилади. Ҳар 3 йилда беда майдони алмаштирилса, 10 йилда алмашлаб экиш тўлиқ амалга оширилади. Ушбу усул қўлланилганда, ер ҳам озиқланади, ҳам дам олади.\n«Ерни боқсанг, ер ҳам сени боқади», дейишади. Таассуфки, 1980 йилларга келиб, маҳаллий ўғитга эътибор сусайди. Унинг ўрнига азотли, фосфорли ва калийли ўғитлардан фойдаланиб, ҳосилдорликни кўтаришга зўр берилди. Тупроққа меъёридан қанча кўп минерал ўғитлар берилса, шунча унинг таркибидаги фойдали микроорганизмлар нобуд бўлишига, ғоваклиги, структураси бузилишига, унумдорлигининг кескин пасайиб кетишига олиб келади. Таркибидаги тузлар, карбонатлар миқдори ошиб ва минераллашиб тупроқ касаллана бошлайди. Бу ҳолат ҳозир ҳам давом этяпти, заҳарли минерал ўғитлар ҳамон ўзининг салбий таъсирини кўрсатиб келмоқда.\nМаҳаллий ўғитлардан тўғри фойдаланиш эса тупроқнинг табиий унумдорлигини тиклаш, деҳқончилик маданиятини юксалтириш ва зироатчилик экинлари ҳосилдорлигини оширишнинг асосий омилларидан биридир. Улар тупроқда озиқ элементларини кўпайтиради, шунингдек, унинг сув, иссиқлик ва ҳаво ўтказиш қобилиятини яхшилайди. Маҳаллий ўғитлардан фан ютуқлари асосида ўринли фойдаланилса, пахта ва бошқа экинлар ҳосилдорлиги ошиб, маҳсулот сифати яхшиланади.\nЮқорида айтилган муаммоларга Қишлоқ хўжалиги вазирлиги масъуллари ҳамда соҳа мутахассислари жиддий эътибор қаратишади ва уни ижобий ҳал этиш чораларини кўришади деган умиддамиз.\nАввалги саҳифаФуқароларга имтиёзли нархларда уй олиб беришни ваъда қилган фирибгар ушланди\nКейинги мақолаТуркия ташқи ишлар вазири Мевлют Чавушоғлу Фарғонага келди


Ўзбекистонда биронта таҳликали хабар қолмагани сабабли, бизнинг сайтимизга йўл қайтадан очилибди, ишлар давом этаверади: Наманганда сув тошибди, 150 киши сувдан қутқарилибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n17:16 - Ўзбекистонда биронта таҳликали хабар қолмагани сабабли, бизнинг сайтимизга йўл қайтадан очилибди, ишлар давом этаверади: Наманганда сув тошибди, 150 киши сувдан қутқарилибди\nМаълумки, хабарлар оқимида шу ҳайитнинг арафаси куни кечқурун сайтимзга кириш имкони қолмади. Шу сабабли, бошқа ишлар билан машғул бўлдик.\nМаълум бўлишича, Намангандаги хабар таҳликали деб ҳисобланибди ва шу воқеа туфайли сайтимизга ҳозир қайтадан йўл очилибди. Хуллас, Наманганда сув тошқини бўлиб, баъзи эски уйлар бузилибди, қолганларидаги одамлар тезлик билан ўз яшайдиган ерларидан четга чиқарилибди. Хабарларда айтилишича, 130 киш сув тошқини хавфи бор ерлардан кўчрилибди, уларни ҳозирча қаерларгадир сал кам қамаб қўйишгандекмиш.\nХуллас, шунақа аҳвол ўртага чиққани учун бўлса керак, баҳона билан оддий халқни бизнинг сайтимизга киролмайдиган қилиб қўйишган эди. Энди билсак, бу баҳона экан холос. Асл сабаб – сайтимизда жорийдаги ҳокимиятнинг сирларни очиб ташловчи хабарларни кўпайтирворгандик. Ана шу нарса туфайли, сайтимиз бекилиб қолган экан.\nМана ҳозир бизга йўлни қайтадан очдилар ва сайтимиз қайтадан ишлашга бошлади. Ҳаммани шу байрам билан табриклаймиз, ҳайитнинг биринчи кунлари дам олволганимизни билдирамиз.\nҲаммага бу байрамдан кейин ҳам соғлик-саломатлик тилаймиз.


Россия жиноятда айбланаётган тўрт кишини Ўзбекистонга экстрадиция қилди | Qalampir.uz\nРоссия жиноятда айбланаётган тўрт кишини Ўзбекистонга экстрадиция қилди\nОлам\t30 Сентябрь 12:17 6220\nРоссия Федерацияси Ўзбекистон ҳудудида жиноят содир этганликда айбланган тўрт кишини Ўзбекистонга топширди. Бу ҳақда РФ Бош прокуратураси Матбуот хизмати хабар берди.\nТаъкидланишича, Россия Федерацияси Бош прокуратураси Ўзбекистон ҳудудида жиноят содир этган фуқароларни жиноий жавобгарликка тортиш учун Ўзбекистон Республикасининг ваколатли органларига топширган. Ўзбекистонга топширилган одамлар ҳақида шундай хулосалар берилган:\n• Жаҳонгир Байматов “хавфли рецидивист” ҳисобланади. У Самарқанд вилояти Қўшработ тумани Болалар ва ўсмирлар спорт мактабида бухгалтер бўлиб фаолият юритган. У собиқ мактаб директори ва бошқа шахслар билан биргаликда 2018 йилнинг декабридан 2019 йилнинг декабрига қадар муассаса ходимларининг имзосини қалбакилаштириш орқали иш ҳақи баёнотларига ёлғон маълумотлар киритган. Шундай қилиб, у ишониб топширилган пул маблағларини ўғирлаш билан шуғулланган.\n• Қахрамон Жамолов 2018 йил 7 ноябрдан 2019 йил 4 мартгача Тошкент шаҳрида омбор мудири бўлиб ишлаган. У хомашё, материаллар ва тайёр маҳсулотни катта миқдорда ўғирлаганликда айбланмоқда.\nШунингдек, Россия Федерацияси Бош прокуратураси Ўзбекистон Республикаси Бош прокуратурасининг уюшган жиноий гуруҳ таркибида ўғриликда айбланаётган Жасурбек Мўминов ва қасддан баданга ўртача оғирликдаги шикаст етказишда айбланган Феруз Иброҳимовни экстрадиция қилиш ҳақидаги сўровларини қаноатлантирган.\nБу фуқаролар турли вақтларда Россия Федерацияси ҳудудида ҳибсга олинган. Ўзбекистон Республикаси Бош прокуратураси уларни топшириш бўйича тегишли сўровларни тайёрлаган.\nУларни экстрадиция қилиш тўғрисида Россия Федерацияси Бош прокуратурасининг қарорлари кучга кирган. Россия Федерал жазони ижро этиш хизматига уларни зарур хавфсизлик чоралари кўрилган ҳолда топшириш буюрилган.\nТаъкидланишича, улар махсус кузатувчилар ҳамроҳлигида Ўзбекистонга етказилади.\nРоссия Ўзбекистон экстрадиция\n28 Ноябрь 13:57 68185\n29 Ноябрь 14:43 56234\n30 Ноябрь 10:55 33852\n29 Ноябрь 12:05 24359\n28 Ноябрь 09:52 22389


Суриштирув 684 18.07.2019 14:59:31\nХалқимизда ҳатто қушнинг ҳам уйи бузилмасин, деган гап бор. Дарҳақиқат, мазкур пурмаъно ибора бежиз айтилмаган. Айниқса, бу нақлнинг айни ҳақиқат эканлигини бир неча йиллаб йиғиб-териб, солган уйи сносга тушганлар жуда яхши англашса керак. Фарғона вилояти, Марғилон шаҳар, Аҳмад Яссавий кўчасида истиқомат қилаётган аҳолининг бошига ҳам бугун шу иш тушди. Бундан бир йил муқаддам мазкур кўча бўйлаб, катта йўл қурилиши ҳақида гап тарқалди-ю, шу ерлик фуқароларнинг юрагига ғулғула оралади. Шундан бери уларнинг на еганида, на ичганида ҳаловат бор.\nКелинг, яхшиси воқеа тафсилотларини уларнинг ўзидан эшитсак.\nНа ер берилди, на пул\n— Бундан бир йил илгари шаҳар ҳокимлиги кўчамизда катта йўл қурилиши бошланиши, шу боис уй-жойларимизни ўз ихтиёримиз билан бузишимизни талаб қилишди, — дейди Олимжон Абдураззоқов. — Ўша вақтда шаҳар ҳокими ҳар бир хонадон эгасига ўз уй-жойи қийматида компенсация тўлаб берилиши, бошқа уй-жой солишимиз учун ер учаскалари ажратилиши ҳақида ваъда берган эди. Шу ваъдаларга ишониб, бир қанча фуқаролар яшаб турган уй-жойини бузиб ташлади. Лекин аксарияти на ер, на уй-жойининг қийматида компенсация олишди. Бизнинг уйимиз ҳам дастлаб мутасаддилар томонидан 200 миллион сўмга баҳоланди. Лекин бу суммага рози бўлмадик. Ахир, шу иморатни солганимизга бор-йўғи икки-уч йил бўлган эди-да. Қолаверса, уйимиз барча замон талабларига жавоб берадиган даражада сўнгги жиҳозлар билан жиҳозланган. Хуллас, югур-югур, ёз-ёзлар билан уй-жойимизни 630 миллион сўмга баҳолатдик. Ҳокимлик рози бўлди. Аммо шу пулнинг яримини аранг, бўлиб-бўлиб, ташлаб беришди. Бизга ваъда қилинган ер учаскалари, бошқа тайёр уй-жойлар ҳақида-ку умуман гап бўлиши мумкин эмас.\nОлимжон Абдураззоқовнинг айтишича, Аҳмад Яссавий кўчасига тушаётган катта йўл узоғи билан олти ой муддатда битказилиши керак эди. Бироқ орадан қарийб бир йил вақт ўтяпти ҳамки қурилиш ўз ниҳоясига етказилмаган. Икки ўртада шошма-шошарлик билан тинч-тотув яшаб келаётган шу ерлик аҳолининг хонадонлари бузилиб, кўкка соврилган, холос. — Шаҳар ҳокимлиги ваъдасини бажармагач, гарчи қўни-қўшниларим уй-жойларини бузишга киришган бўлса-да, мен бундай қилмадим, — дея сўзида давом этади О.Абдураззоқов. — Чунки шу иморатни не-не орзу-ҳаваслар, машаққатлар билан қурганман. Бунга оз-мунча маблағ сарфламадимми? Шундай бўлгач, уй-жойимнинг келишилган баҳосини тўлаб беришини кутдим. Аммо ҳокимлик мени судга берди. Судда менга қарши қарор чиқди. Ноилож Мажбурий бюросига уй-жойимни узоғи билан ўн беш кун ичида ўз ихтиёрим билан бузаман, дея тилхат ёзиб бердим. Орадан бир кун ўтиб, эрта тонгдан уйни бузишни бошладик. Лекин шаҳар ҳокими ва прокурори келиб, жанжал-тўполон билан мен ва икки нафар ўғлимни олиб кетиб, олти соат қамаб қўйишди. Ўзлари одам ёллаб, не машаққатлар билан солган уй-жойимизни оила аъзоларим ва қўни-қўшнилар кўз ўнгида бузиб ташлади. Эссиз шунча, меҳнатим зое кетди. Аслини олганда мутасаддиларнинг бундай қилишга асло ҳаққи йўқ эди. Ахир қонун биз томонда. Давлат амалдорлари шу ишни қилиб турган бир пайтда дардингни кимга айтишни ҳам билмай қолар экансан. Ҳозир бизга на уйимизнинг пули тўлиқ тўлаб берилди, на иморат солишимиз учун бошқа жойдан ер берилди. Камига фермерликка олган ерларимизнинг оз қисмини зўрлик билан бизни қўрқитиб, тортиб оляпти. Шу адолатданми? Буйруқ: икки қават қурасан\n— Шаҳар ҳокими аввал бошида кимда-ким томидан тўртта шефер олса, ўзи истаган жойдан тўрт сотих ер бераман деган эди, — дейди марғилонлик яна бир жабрдийда иккинчи гуруҳ ногирони Солижон Мамажонов. — Шу гапларга ишониб, биринчи бўлиб, уйимизни буздик. Бироқ, берилган ваъдалар фақат гап экан, холос. Ер тугул уйимизга тўлаб берилиши керак бўлган маблағни ҳам ялиниб-ёлвориб, зўрға олдик. Энг алам қиладигани туман баҳолаш комиссияси хонадонимизни 108 миллион сўмга баҳолаб, якунда бизга 72 миллион сўмгина ташлаб беришди, холос. Бунинг сабабини суриштирсак, қандайдир англашилмовчилик бўлган, сизларнинг уйингизга аслида 72 миллион тўланиши керак, дейди. Қизиқ, йиллаб иморат кўтарсангизу кимдир келиб, уни арзимаган нархга баҳоласа, алам қилар экан. Қоғозларда 108 миллион сўм турса-ю, биз шу суммага қўл қўйсагу 72 миллион сўм пул олсак. Қани бу ерда мантиқ? Камига шаҳар ҳокими ҳар биримизга уйимизни ичкаридан икки қават қилиб солишни буюрган. Бундай кўргиликлардан на кулишимизни биламиз, на йиғлашимизни. Ҳоким халқнинг хизматкорими ёки..?\nКўриб турганингиздек, фуқаролар бундан бир йил олдин қурилиши бошланиши керак бўлган, аммо ҳали-ҳануз бу иш жадаллашиб кетмаган йўл қурилишидан, ҳокимлик ўз ваъдасида турмаганидан қаттиқ норози. Умуман олганда, бу ўринда аҳолининг эътирозларида жон бор. Чунки бир қатор тегишли тартиб-интизом ва қарор-фармон, қонунларга биноан аҳолининг яшаб турган уй-жойи давлат томонидан бузуладиган бўлса, авваламбор албатта, ўша фуқаронинг талаб ва истаклари тўла-тўкис, сўзсиз бажарилиши шарт. Унга уй-жойининг бадали тўлаб берилиши, ўзига яшаши учун бошқа хонадон ёки уй-жой солиши учун ўзи истаган ердан томорқа ажратилиши керак. Аслини олганда бугун амалга оширилаётган барча ислоҳотлар фақат инсон омили учун қилиняпти, амалдорлар халқнинг хизматкори деяпмиз. Лекин ҳақиқатан ҳам шундаймикан? Афсуски охирги пайтларда бу қонун-қоидалар фақат қоғозларда қолиб кетаётгандек гўё? Борди-ю сўзимиз ёлғон бўлганда эди, Фарғона вилояти, Марғилон тумани мутасаддилари ўз халқини — Олимжон Абдураззоқов, Солижон Мамажонов сингари фуқароларни норози қилиб, уларни давлатдан бугунги ислоҳотлардан кўнгли совишига сабаб бўлмасди.\nМазкур масала юзасидан Фарғона вилояти мутасаддиларидан изоҳ кутиб қоламиз. Биз бу мавзуга яна қайтамиз.\nМарғилон уй бузиш\nВазир ўринбосари: республикамизнинг 35 фоиз аҳолиси марказлашган ичимлик суви билан таъминланмаган\nИкки миллиондан ортиқ хонадон муаммоси уйма-уй юриб ўрганилди\nHuman.uz суриштирувидан сўнг, Сергелидаги янги уйлар камчиликлари бартараф этиляпти\nВилоятлар кесимида оилавий меҳмон уйлари фаолиятининг ривожи қандай?\nНамунали уйнинг “намунали” камчиликлари... Сифатсиз уй учун йиллаб кредит тўлаётганлар дардини ким эшитади?\n20 нафар ногиронлиги бўлган ва кам таъминланган фуқароларга уй-жой совға қилинди\nИжтимоий кўмакка муҳтож хотин-қизларга арзон уй-жойлар бериш тартибига ўзгартириш ва қўшимчалар киритилди\nМеҳрибонлик уйидан янграган ёр-ёр садолари\nҚора туйнукнинг асл сурати эълон қилинди: вақтлараро саёҳатга оз қолдими?\nҚозоғистонда серфарзанд оилаларга уй-жой учун алоҳида навбат жорий этилди\nЯнгибозорда “Истеъмолчилар уйи” қурилиши бошланди\n“АРЕНДА” ПУЛИ ҚАНЧА?


Инсонлар қадим замондан гўзаллика интилиб келган. Қадимда ҳам инсоният ўз оиласи учун уйида гўзаллик ва шинам муҳит яратишга ҳаракат қилган. Ҳозирги замонавий асримизда уй дизайни, хоналар девори ранги ва бошқа таъмирлаш, ҳамда безатиш ишларига оид турли туман ғоялар кўпайиб кетган. Ҳар бир оиланинг энг муҳим аъзоси бу фарзандлардир. Ота-она ўз боласини дунёга келтирар экан, унга қулайликлар яратишга интилиб келган.\nШу сабабли сизларга азизлар бугун фарзандингиз хонасини безатиш ва ранглар танлаш бўйича бир нечта ғояларни таклиф қилишга қарор қилдик.\nАжаб эмас ушбу ғоялардан илхомланиб болангиз хонасини биз кўрсатиб ўтган йўналишларда безатишга қарор қилсангиз.\nБиринчи ғоя. Сиз кўриб турган хона суратида деворларга ёпиштириладиган махсус гулқоғоз фақат хонанинг бир тарафига ёпиштирилган. Бу дизайнерлар томонидан кўпинча қўлланилиб келадиган усуллардан биридир. Бу усул хона интерьерига алоҳида ва аниқ урғу беришга имкон беради.\nИккинчи ғоя. Болалар ёрқин рангларни ёқтиришлари ҳеч биримизга сир эмас. Шу сабабли ушбу хона деворларига турли ҳилдаги кўнгил очар ранглар танланган. Бу хона безатуви кўпроқ ширинтой ва гўзал қизалоқлар учун мосроқ танлов бўлади деб ўйлаймиз.\nУчинчи ғоя. Кичкинтойлар хонаси уларни севимли мультфильм қаҳрамонлари тасвирланган девор учун махсус гулқоғоз билан безатилса, уларга бу албатта ёқишига шубҳа ҳам қилмаса бўлади.\nТўртинчи ғоя. Табиатнинг барча ранглари мужассамланган ва табиат расмлари акс эттирилган ҳолда болалар хонаси безатилса, уларнинг тасаввурлари риввожланишига, ҳамда улар ва ота-оналарининг кайфиятлари доимо аъло даражада бўлишини таъминлайди.\nБешинчи ғоя. Йўл-йўл урфдаги девор учун махсус қоғозлар ҳам хонага ўзгача вайз бағишлайди. Кўк, бинафша ва сокин тусдаги ранглар анчагина улғайиб қолган болакайлар учун тўғри танлов бўлиши аниқ.\nНашр санаси: 10-10-2014


“Қарши шаҳрига хуш келибсиз!” – ВОҲА\nҚарши шаҳрига киришда, катта халқа йўли бўйлаб деган ёзувли стелла ўрнатилиши ҳақида аввал хабар бергандик.\nҲозирча 3 та жой – Қарши-Шаҳрисабз йўли, Қарши-Самарқанд йўли ва Қарши-Термиз йўлида шундай лавҳалар жойлаштирилиши кўзда тутилган.\nАҳамиятлиси, Қарши шаҳар қурилиш бўлими мутахассислари мазкур стеллаларнинг дастлабки лойиҳасини тақдим этди. Улар қуйидагича кўриниш олган.\nКўриб, ўзингиз баҳо беринг!\nP.S. Бу лойиҳалар ҳали тўлиқ тасдиқланмаган, айрим жузъий ўзгаришлар киритилиши мумкин.


Голландлар ўзбек банкининг акцияларини сотиб олди - Anhor\nAnhor Все посты Голландлар ўзбек банкининг акцияларини сотиб олди\nГолландия Тадбиркорликни ривожлантириш давлат корпорацияси (De Nederlandse Financierings-Maatschappij voor Ontwikkelingslanden NV, FMO) “Ҳамкорбанк” акцияларининг 15%ни сотиб олган ҳолда унинг акциядорлари таркибига кирди, дея хабар беради банкнинг матбуот хизмати.\n«FMO нинг акциядорлар тузилмасига кириши банкнинг институционал ривожланишига ва Ўзбекистон банк тизимига илғор халқаро тажрибани жалб этишга ёрдам беради», — дейди “Ҳамкорбанк” бошқарувининг раиси Олмахон Тўражонова.\nҲозирча битим қиймати ва унинг тузилмаси ошкор этилмаяпти. Бундан олдин FMO 2012-2014 йилларда ўзбек банкига умумий миқдори 13 млн долларлик кредит линиясини тақдим этгани ҳақида хабар берганди.\nҚайд этиб ўтамиз, FMO “Ҳамкорбанк”нинг иккинчи хорижий акциядорига айланди. 2010 йил май ойида унинг таркибига Халқаро молия корпорацияси (ХМК, Жаҳон банки гуруҳининг аъзоси) кирган эди. ХМК 3 млн долларга мазкур банкнинг 14,5% акцияларини сотиб олган, дея хабар беради “РИА Новости”.\n“Ҳамкорбанк” 1991 йилда ташкил этилган бўлиб, Ўзбекистондаги ўрта банклар сирасига киради. Бош офиси Андижонда жойлашган. Банкнинг асосий фаолият йўналиши кичик ва ўрта корхоналар ҳамда якка тартибдаги тадбиркорларни кредитлашдан иборат. FMO ва ХМКдан ташқари банк акицядорларининг қолган таркиби ошкор этилмаяпти.


Бугунги кунда энг талабгир касблардан бири дастурчилик эканидан хабарингиз бор. Дастурлаш асосларини ўрганиш учун Ўзбекистонда ҳам кўплаб ўқув марказлари мавжуд, шунингдек, бу борада кўп билимларни онлайн курслар орқали ёки махсус дастурлар ёрдамида ҳам эгаллаш мумкин.\nЎҚИНГ: Ўзи талаба. Яна талаба-дастурчиларга 4 миллион сўмдан ойлик беради\nGrasshopper ишлаб чиқувчиларининг таъкидлашларича, улар имкон қадар оддий ва қулай илова яратиш мақсади билан бу дастурни тайёрлашган. Катта ёшлиларнинг аксарияти айнан вақти етарли эмаслиги боис дастурлашни ўрганишдан чўчишади. Янги илова – таълимий ўйин билан ишлашда эса киши ўзини унга буткул бағишлаши ҳам талаб этилмайди, дейди Google’нинг мазкур маҳсулот бўйича менежери Лаура Холмс.\nУшбу илова бошқотирмалар форматида ишланган, улар орасидаги викториналарда эса таълим натижаларини мустаҳкамлаш мумкин. Grasshopper фойдаланувчилари дастурчилик асосларини исталган вақт ва хоҳлаган жойда ўрганиб кетаверишлари мумкин.\nЎҚИНГ: Master Android – мобил иловалар ясашни ўргатувчи илова!\nТабиийки, Grasshopper бир кечадаёқ сиздан дастурчи ясаб бермайди. Аммо у орқали шу фаолият тури ҳақида етарлича тасаввур олишга, ўрганишни бошлашга кўмаклашади. Етарлича ҳаракат қилиб, унда бир неча машғулот ўтказсангиз, сиз соҳа атамаларини билиб оласиз, кодларнинг қандай тўғри ёзилишини ўрганасиз ва ўзингиз бирор янги код ёза оладиган бўласиз.\nУшбу таълимий ўйин Android 5.0 ва ундан кейинги талқинлардаги операцион тизим бошқаруви остидаги қурилмаларда ишлайди. Агарда қизиқсангиз, марҳамат – ушбу ҳавола орқали уни смартфонингизга ўрнатиб олинг, ишлатиб кўринг, ўрганинг...\n#Дастурлаш #иловалар #маслаҳат #ўйинлар #Grasshopper


hidoyat.uz – “Мовароуннаҳр” нашриётининг сайти - САБРЛИЛАР МУКОФОТИ\nОиламиз тинчлиги нафақат жамият тинчлиги, балки охиратимиз ободлиги ҳамдир. У ўзаро меҳр-шафқат, ҳурмат, сабр-қаноат билан бардавом бўлади. Тотувлик ризққа файз-барака киритади. Донишмандлардан бири бундай деган: “Ихтилоф, келишмовчилик бўлмаган хонадон жаннат қасрларидан бир қасрдир”.\nБарчамизнинг мана шундай қасрлардан бирини барпо этишимизда муаллиф Салоҳиддин Шариповнинг “Сабр, меҳр-шафқат қўрғони” номли рисоласи ҳам кўмакка келади. “Мовароуннаҳр” нашриётида нашрга тайёрланган бу мўъжаз рисолада муаллиф оила мустаҳкамлиги, турмуш фаровонлигига хизмат қилувчи қатор маънавий омиллар хусусида фикр юритади. Рисола Ғафур Ғулом номидаги нашриёт-матбаа ижодий уйи босмахонасида чоп этилди. Қуйида китобдан айрим парчалар босилмоқда.\nҲазрат Умар ибн Хаттобнинг (розияллоҳу анҳу) ҳузурига сочлари тўзиган бир киши билан унинг аёли кирди. Аёл эридан шикоят қилди. Ҳазрат Умар (розияллоҳу анҳу) эркакни соч ва кийимларини тузатиб, зийнатланиб келишга буюрди. Аёл эрини бу қадар хуш ҳолатда кўриб, мамнун бўлди. Умар (розияллоҳу анҳу) оилада келишмовчилик нимадалигини дарҳол англаб, тавсиялар бердилар. Шу билан бир оилани бузилишдан сақлаб қолдилар.\nОила бузилишига сабаб бўладиган ишлардан бири – эр ва хотин бир-бирларининг яқин қариндошларига ёмон муносабатда бўлишларидир. Расулуллоҳ (соллалоҳу алайҳи ва саллам) аёлларининг яқин қариндошларини кўришлари билан хурсанд бўлардилар. Бир куни завжалари Хадичанинг (розияллоҳу анҳо) сингиллари Ҳола бинти Ҳувайлид киришга изн сўради. Пайғамбаримиз (алайҳиссалом) уни кўрган заҳоти, юзларида қувонч акс этди (Имом Муслим).\nУмр йўлдошини энг яхши исмлар ила чақириш қалбга сурур киритишнинг энг осон йўлидир. Умар ибн Хаттоб (розияллоҳу анҳу) айтади: “Уч нарса биродарингнинг меҳрини қозонтиради: унга йўлиққанингда салом беришинг, мажлисларда унга ҳурмат кўрсатишинг ва энг маҳбуб исмлар ила чақиришинг”.\nЭр кишининг аёлига уй ишларида ёрдам бериши меҳрибонлик ифодасидир. Бу эркаклик шаънини пастга тушириш эмас. Расулуллоҳ (соллаллоҳу алайҳи ва саллам) уйларида аҳлларининг меҳнатини қилардилар. Ривоятларда Пайғамбаримиз (алайҳиссалом) кийимларини тикканлари, пойабзал ва мешларини ямаганлари айтилган.\nАбу Ҳурайра (розияллоҳу анҳу) ривоят қилади. Расулуллоҳ (соллаллоҳу алайҳи ва саллам): “Ким бир мусулмоннинг айбини беркитса, Аллоҳ таоло дунё-охиратда унинг айбини беркитади”, дедилар (Ибн Можа).\nСолиҳлардан бир киши аёли билан ажрашмоқчи бўлди. “Аёлингда қандай айб бор?” деб сўрашди. У: “Субҳаналлоҳ! Ақлли киши ўз аёлининг айбини фош қилмас”, деди. Хотини билан ажрашгандан кейин: “Аёлингда қандай айб бор эди?” деб сўрашди. Солиҳ одам: “Субҳаналлоҳ! Энди у менга бегона, бировнинг аёли билан менинг ишим йўқ”, деди.\nЭр оилавий ҳаётда аёли билан маслаҳатлашмоғи жоиз, ўзаро меҳр-муҳаббатлари зиёда бўлади.


24 октябр 2021, Тошкент вақти: 01:59\nЎзбекистон бу мукофотнинг тўрт номинацияси бўйича иштирок этади. “Футзал бўйича энг яхши терма жамоа”, “Футзал бўйича энг яхши ўйинчи” номинацияси бўйича Рустам Умаров, “Энг яхши ёш футболчи” Тимур Ҳакимов, “Энг яхши ҳакам ёрдамчиси” Рафаэл Илёсов, “Энг яхши ҳакам” Равшан Эрматов номлари Осиё футбол конфедерациясига тақдим этилди.\nРавшан Эрматов бу йил учинчи маротаба Осиё футбол конфедерациясининг "Энг яхши ҳакам" унвонига сазовор бўлади.\n“Озодлик” Жанубий Африка республикасида ўтган футбол бўйича жаҳон чемпионатига ҳакамлик қилиб, Ўзбекистонга қайтган рефери Равшан Эрматов гуруҳидаги лайнсмен - чизиқ ҳаками Рафаэл Илёсов билан боғланди. Рафаэл Илёсов Осиё футбол конфедерациясининг “Энг яхши ҳакам ёрдамчиси” номинацияси номзоди. Рафаэл бу хабарни расман ҳали эшитмаганлигини айтиб, бундай деди:\n- Мен жуда ҳам бахтлиман, бу хабарни эшитганимдан. Лайнсменлар орасида энг яхши дея тан олиниб, бундай мукофотга номзодим қўйилганлигидан бахтиёрман. Равшанни энг яхши ҳакам сифатида Ўзбекистон номидан чиқарилишига шубҳам йўқ эди. Мен ўн йил ичида биринчи бор бундай мукофотга тақдим этилишим, - деди ўзбекистонлик ҳакам ёрдамчиси Рафаэл Илёсов.\nРафаэл Илёсов шу йил Жанубий Африка республикасида бўлиб ўтган жаҳон чемпионатида Равшан Эрматов гуруҳида ҳакамлик қилган эди. Ҳакамлар бригадаси бешта ўйинга ҳакамлик қилиб, футбол ишқибозларининг олқишини қозонган эди.\nРафаэл Илёсов Осиё футбол конфедерацияси мукофотига илк бора номзод сифатида кўрсатилди.\nАйни пайтда Рафаэл Илёсов уларнинг ҳакамлик гуруҳи Осиё чемпионатига тайёргарлик кўришаётганини айтди.\n- Биз ҳозир Малайзиянинг пойтахти Куала Лумпурга боришимиз керак. У ерда биз ўқув машғулотларини ўтамиз. Норматив ва тест топширамиз. Бу 1-6 декабр кунлари бўладиган режаларимиз. Агар ҳаммасидан эсон-омон ўтсак, Қатарда бўладиган Осиё чемпионатида ишлаймиз,- деди ўзбекистонлик футбол ҳакам ёрдамчиси Рафаэл Илёсов.\nЖанубий Африка республикасида бўлиб ўтган жаҳон чемпионатидан сўнг ўзбекистонлик ҳакам Равшан Эрматов президент Ислом Каримов томонидан “Ўзбекистон ифтихори” фаҳрий унвони билан тақдирланди. Суҳбатдошимиз Рафаэл Илёсов “Дўстлик” ордени соҳибига айланди.\n- Тўғрисини айтсам, менинг ҳаётим кескин ўзгариб кетгани йўқ. Илгаригидек, ишлаб юрибман.Ўзгарган томони- ғурур кўпайди, ўзимни меҳнатимдан, мамлакатим учун. Ҳамкасбларим билан шундай омадга эришганимиздан ғурурландим, -деди ўзбекистонлик лайнсмен Рафаэл Илёсов.\n“Энг яхши ҳакам ёрдамчиси” номинациясига Қирғизистон номидан Баҳодир Қўчқоров номзоди қўйилган. Баҳодир Қўчқоров билан Рафаэл Илёсов бир номинация бўйича номзод ҳисобланишади.\nБаходир Қўчқоров Малайзия сафарига тайёргарлик кўрмоқда.\n- Ҳа, номзод қўйилди, хали берилгани йўқ. Менга уч йилдан бери иккинчи, учинчи ўринни бераётган эди.Биринчи ўрин йўқ эди. Ўтган йили Рафаэл йўқ эди. Бу иккаламизни орамиздаги конкуренция эмас-ку. Ҳар йили бўлади бу нарса. Равшан оладиган бўлса, учинчи марта олади. Осиё бўйича ҳар йили ўйинчи, тренер, судьяга берилади.\nОзодлик: Энди сиз биринчи ўринни олмаган экансиз. Балки шу йил оларсиз?\nБаҳодир Қўчқоров: Уни Худо билади.\nЎзбекистонлик реферри Равшан Эрматов икки йил давомида Осиё футбол конфедерациясининг “Энг яхши ҳакам” унвонини олиб келган. Айни пайтда Равшан Эрматов сафарга тайёргарлик қилаётгани боис, у билан боғланиш имкони бўлмади.\nОсиё футбол конфедерациясига 46та давлат аъзо ҳисобланади.\nЭслатиб ўтамиз, 24 ноябр куни Малайзия пойтахти Куала Лумпурда Осиё футбол конфедерациясининг 21та мукофоти аёл ва эркак ҳакамларга топширилади.


Аргентина миллий жамоаси сардори Лионель Месси ЖЧ саралаши доирасида Перуга қарши ўтказилган учрашувдаги ҳакамликка эътироз билдирди.\n«Қийин ўйин ва футбол ўйнаш учун оғир шароит бўлди. Жуда кучли шамол эсди, рақиб бу ҳолатга мослашган ҳолда тез ўйнади ва бизга ўта кичик ҳудудлар қолдирди.\nБу рефери бизнинг иштирокимиздаги ўйинни бошқарганда доим шундай қилади. У атайлаб шу ишни амалга оширадигандек таассурот қолдиради. Лекин ҳаммаси яхшилик билан тугади. Биз 3 очкога эга чиқиб, ўз мақсадимиз томон яқинлашдик», - деди Месси.\nМаълумот учун, Аргентина ва Перу баҳсини бразилиялик Уилтон Сампаио бошқариб борди.


Байрамини қандай нишонлаймиз? — Ishonch Gazetasi\nБайрамини қандай нишонлаймиз?\nҲайит намози ўқиладими?\nРамазон ойи ҳам поёнига етди. 21 май куни Ўзбекистон Республикаси президентининг «Рамазон ҳайитини нишонлаш тўғрисида»ги қарори эълон қилинди. Ушбу ҳужжатга биноан Рамазон ҳайити юртимизда жорий йил 24 май куни нишонланади.\nАйни пайтда барча мўмин-мусулмонларни «Рамазон ҳайитини қандай нишонлаймиз? Ҳайит намози ўқиладими?» деган саволлар ўйлантираётгани табиий.\nҚолаверса, кеча айрим сайтларда Саудия Aрабистони Уламолари Кенгаши раиси Aбдулазиз Шайхнинг бу йилги Рамазон ҳайити намозини уйда ўқишга рухсат бергани тўғрисида хабарлар тарқалди.\nХўш, мамлакатимизда ҳам ушбу фатвога риоя қилинадими?\nАввало, таъкидлаш жоизки, юртимизда ҳанафий мазҳабига қатъий риоя қилинади. Саудияликлар эса ҳанбалий мазҳабини тутишган. Шу боис, ўқувчига тушунарли бўлиши учун бу масалага ойдинлик киритишни лозим топдик.\nХабарингиз бор, Ўзбекистон мусулмонлари идораси Уламолар Кенгашининг 2020 йил Рамазон ҳайитини нишонлаш тўғрисидаги Баёноти эълон қилинди. Унга кўра, масжидларда карантин даврида вақтинча жамоат намозлари тўхтатилгани инобатга олиниб, Рамазон ҳайити намозини ўқиш мўмин-мусулмонларнинг зиммасидан соқит бўлгани қайд этилган. Юртдошларимизга ҳайит куни қуёш терак бўйи кўтарилгандан кейин ўз хонадонларида тўрт ракатли нафл намози ўқишлари тавсия этилди.\nБиласиз, динимизда ҳар бир нарсанинг далили бор. Ҳанафий мазҳабимизга кўра, ҳайит намозини бирор узр сабабли масжидда катта жамоат билан адо этиш имкони бўлмаса, уни уйда алоҳида жамоат билан ўқиш жоиз эмас. Мазҳабимизнинг мўътабар фиқҳий манбаи бўлган «Баҳрур роиқ» асарида бундай дейилади: «Имом билан бирга ийд намозини адо этиш имкони бўлмаса, у қазо қилинмайди. Чунки шариатимизда ийд намозини маълум шартларга кўра ўқиш маълум бўлиб, ёлғиз ўқувчи киши учун ушбу шартлар мукаммал бўлмайди».\nҲайит намози дуруст бўлиши учун ҳайит намозининг ўқилишига умумий рухсат (изни омма) бўлиши ва ҳайит намозини одамларга муфтий томондан тайинланган киши ўқиб бериши керак. Ҳайит намози уйда ўқилганда мана шу шартлар топилмайди, натижада намоз дуруст бўлмайди. Бу ҳақда Ибн Обидин раҳимаҳуллоҳ бундай дейдилар: «Умумий рухсат – жоме масжиди очилиб, одамлар киришига рухсат бўлишидир. Ҳатто, агар масжидда бир жамоат йиғилиб, эшикни ёпиб олиб жума (ёки ҳайит) намозини ўқисалар, намозлари дуруст бўлмайди» («Раддул муҳтор» китоби).\n«Мажмаъул анҳур» китобида ёзилишича: «Ҳайит намози Зуҳо намози ўрнига қўйилган. Ҳайит намози бирор узр сабабли ўқилмай қолса, икки ёки тўрт ракат нафл намоз ўқиш мустаҳаб бўлади. Тўрт ракат ўқиган афзал».\nФурсатдан фойдаланиб, барча юртдошларимизни Рамазон ҳайити муносабати билан самимий муборакбод этамиз. Барчамиз уйда, оила даврасида қолиб, карантин қоидаларига қатъий риоя қилган ҳолда байрамни нишонлаймиз. Зеро, динимизда зарарни даф қилиш фойдани жалб қилишдан олдинга қўйилади.\nАёл ҳуқуқлари кафолати\nЯнги тўлов тизимига кўра «иссиқ сув» нархи ошадими?


Саёҳатлар умрни узайтиришини тасдиқловчи 7 та факт\nМана 2019 йил ҳам кириб келди. Янги йил тараддуди: совғалар харид қилиш, байрамона дастурхон тузаш, меҳмонларни кутиш ортда қолди. Энди дам олиш ва ўзингизни нималар билан хурсанд қилишингиз мумкинлигини ўйлаш пайти келди! Tatil.uz эса дам олиш учун энг яхши вариант ва исталган байрамга энг яхши совға – бу саёҳат эканлигига ишонади! Саёҳатлар бизга билимимизни оширишга ва маънан янгиланишга, тилларни, анъана ва урф-одатларни ўрганишга кўмаклашади. Дунёни кашф этиш соғлиқ учун ҳам фойдали бўлиб, қуйида биз ушбу фикрни тасдиқловчи 7 та фактни келтириб ўтамиз!\nКўп саёҳат қилувчи инсон атроф-муҳитнинг доимий таъсирига учрайди. Организм кучли антижисмларни ишлаб чиқаради, натижада иммун тизими мустаҳкамланади. Олимларнинг аниқлашича, ушбу антижисмлар организмимиз турли сафарларда ҳар хил микробларга дуч келиши ва уларга мослашиши орқали ишлаб чиқарилади.\nРуҳий зўриқиш камаяди\nТадқиқотларнинг кўрсатишича, саёҳатлар бизни бахтлироқ қилади ва тушкунлик ҳолатини таътилингиз бошланишининг 3-кунидаёқ йўқотади. Шунингдек, хотиржамлик ҳолати сиз уйга қайтиб келганингиздан сўнг яна бир неча ҳафтага сақланиб туради.\nИнсульт ва инфарктлар эҳтимоли қисқаради\nУйда ёки ишда бўлганимизда, биз доимий зўриқиш ва хавотирларга дуч келамиз. Бироқ вазиятни ўзгартиришимиз биланоқ стресс омиллари пасаяди. Инсульт ва инфарктлар сони қисқаришининг тўғридан-тўғри боғлиқлигини Framingham Heart Study мутахассислари исботлаб беришди.\nБиринчидан, саёҳат чоғида биз кўп ҳаракатланамиз, бу эса томирлар ва таянч-ҳаракат аппарати фаолиятига ижобий таъсир кўрсатади. Биз доим миямизни ишлашга мажбурлаймиз ва оддий нарсаларга ҳам хурсанд бўлишга ўрганамиз. Агар биз саёҳатни даволаниш билан бирга қўшсак, турли касалликларни профилактика қилиш учун қулай шароит яратамиз! Шу сабабли умримиз ҳам узаяди!\nШифобахш хоссаларга эга жойларга боришимиз мумкин\nДунёдаги кўплаб касалликлардан фориғ бўлишга ёрдам берувчи масканлар бисёр. Мисол учун, таянч-ҳаракат аппарати касалликларини даволашга ёрдам берувчи Афьоннинг шифобахш термал булоқларига бориш мумкин. Мўъжизавий нафталан нефти саноқли кунлар ичида псориазни даволайди. Ошқозон-ичак трактини эса Карлови Варида даволаган маъқул.\nАжойиб қадди-қоматни сақлаб қоламиз\nБарчаси «All inclusive» бўлган, пляж, денгиз, майин қумга эга Анталияга йўл олаётган бўлсангиз, сиз нафақат қуёшда тобланиб ётасиз, балки турли мусобақаларда қатнашасиз, демак, семириб кетмайсиз, аксинча, ортиқча вазндан халос ҳам бўлишингиз мумкин! Экскурсион турларда эса сиз кўп пиёда юрасиз ва оёқларингизни машқ қилдирасиз!\nМиянинг ишлашига ёрдам берамиз\nJournal of Personality and Social Psychology журналида саёҳатларнинг бош мияга таъсирини таҳлил қилувчи мақола эълон қилинди. Жумладан, турли ҳаётий ҳолатларга мослашиш, янги инсонлар билан танишиш миянинг мослашувчанлигини оширади, шунингдек, фикр теранлигини сақлаб қолади!\nМана шундай қизиқарли фактлар! Шу боис кўпроқ саёҳат қилинг! Ўзингиз учун янги таассуротлар кашф қилиб, танангизнинг кучлироқ ва янада соғлом бўлишига ёрдамлашинг!


Расулуллоҳ башариятнинг зиёси эдилар\nҲаким ат-Термизийнинг “Наводирул усул” китобида шундай келтирилади: “Анас ибн Молик розияллоҳу анҳудан ривоят қилинади: “Расулуллоҳ соллаллоҳу алайҳи васаллам Мадинага кириб келган кунлари, ундаги барча нарсаларни нурлантириб юбордилар. Вафот этган кунлари ундаги барча нарсалар зулмат ичра қолди”. Расулуллоҳ соллаллоҳу алайҳи васаллам оламларни ёритувчи нур эдилар.\n“Эй пайғамбар, дарҳақиқат, Биз Сизни (қиёматда барча умматларга) гувоҳ бўлувчи, (жаннат ҳақида) хушхабар берувчи, ва (дўзах азобидан) огоҳлантирувчи этиб юбордик. Аллоҳнинг изни билан Унга (динига) даъват қилувчи, ва (йўл кўрсатувчи) нурли чироқ қилиб ҳам” (Аҳзоб сураси 45-46-оятлар).\nУл зоти бобаракотнинг нурлари ила бутун олам ёришди.\nРасулуллоҳ соллаллоҳу алайҳи васаллам бир кўчадан ўтсалар, ул зотдан муаттар ҳид таралар эди. Шу кўчадан кейин юрган одам, Расулуллоҳ соллаллоҳу алайҳи васаллам шу макондан ўтганларини билар эди. Ул зот ўта покиза, ҳушбўй эдилар. Аллоҳ таоло ўз ҳабибини насл-насаб ва қариндошчилик жиҳатидан пок сақлаган эди. Шунингдек, Нубувват мусаффолиги ила табаррук қилишидан олдин, ул зотни болалик, ўсмирлик ва ўрта ёшларга етган даврларида ҳам гуноҳ маъсиятлардан муназзаҳ этган эди. Ул зотнинг ҳайбатлари, виқорлари, улуғворликлари ва покликлари қалблар ва дилларни эгаллаган эди.\nЗайнаб бинти Жаҳш розияллоҳу анҳодан ривоят қилинади: “Расулуллоҳ соллаллоҳу алайҳи васалламга маҳобат (улуғворлик) берилган эди”.\nАбу Масъуддан ривоят қилинади: “Бир киши Расулуллоҳ соллаллоҳу алайҳи васалламнинг олдиларига келиб, гапирди. (Ул зотнинг маҳобатлари олдида гапира олмай) қўрқувдан қалтирай бошлади. Шунда Расулуллоҳ соллаллоҳу алайҳи васаллам: “Ўзингни бос! Мен подшоҳ эмасман, мен Қадидни (гўштни қуритилган тилимчаси) ейдиган аёлнинг боласиман”, – дедилар.\nҲинд ибн Абу Ҳола Расулуллоҳ соллаллоҳу алайҳи васалламнинг васфларида шандай деди: “Расулуллоҳ соллаллоҳу алайҳи васаллам улуғвор ва маҳобатли эдилар. Юзлари тўлин ой каби нур сочар эди”.\nАбдуллоҳ ибн Амр ибн Ос розияллоҳу анҳу: “Мен учун ҳеч ким Расулуллоҳ соллаллоҳу алайҳи васалламчалик маҳбуб эмас эди. Ҳеч ким кўз ўнгимда у зотдек улуғвор эмас эди. У зотни ўта улуғлаганимдан, у зотга кўзим тўйиб қарай олмас эдим”, – дедилар.\nБир киши Маккага туясини сотиш учун олиб келди. Унинг туясини Абу Жаҳл сотиб олди, лекин пулини бермай чўзиб юрди. Қурайшнинг улуғлари йиғиладиган мажлис олдига бориб: “Эй Қурайш жамоаси, мен мусофир кишиман, Абул Ҳакам ҳаққимни бермай мени кўп қийнаяпти. Орангизда менга ёрдам берадиган бирор киши борми?” – деди. Ўша вақтда Расулуллоҳ соллаллоҳу алайҳи васаллам Каъбани бир тарафида ибодат билан машғул эдилар. Мажлис аҳли: “Анави ўтирган кишини кўраяпсанми, уни олдига бор, ичимизда фақат ўша кишигина сенга ёрдам бера олади”, – деб, Расулуллоҳ соллаллоҳу алайҳи васалламни кўрсатдилар. Бу билан улар Расулуллоҳ соллаллоҳу алайҳи васалламни масҳара қилишни қасд қилган эдилар.Чунки Расулуллоҳ соллаллоҳу алайҳи васаллам билан Абу Жаҳл ўртасидаги адоватни билар эдилар. Ҳалиги киши Расулуллоҳ соллаллоҳу алайҳи васалламнинг олдиларига келиб: “Эй Аллоҳнинг бандаси, Абул Ҳакам ибн Ҳишом менга зўрлик қилиб, ҳаққимни бермаяпти. Мен ғариб кишиман, анави ўтирган қавмдан менга ёрдам беришларини сўрасам, улар менга фақат сен ёрдам бера олишингни айтдилар. Ундан мени ҳаққимни олиб бер, Аллоҳ сенга раҳм қилсин”, – деди. Шунда Расулуллоҳ соллаллоҳу алайҳи васаллам: “Қани унинг олдига юрчи”, – деб у билан бирга Абу Жаҳлнинг уйига қараб кетдилар. Буни кузатиб турган Қурайш жамоаси ораларидан бир кишига: “Уларнинг кетларидан бориб нима қилишларини кузатгин”, – дедилар. Расулуллоҳ соллаллоҳу алайҳи васаллам туя эгаси билан Абу Жаҳлнинг уйига бориб, унинг эшигини қоқдилар. Ичкаридан Абу Жаҳлнинг: “Ким бу?” – деган овози эшитилди. Расулуллоҳ соллаллоҳу алайҳи васаллам: “Мен Муҳаммадман, бу ёққа чиқ”, – дедилар. Абу Жаҳл ичкаридан қўрқиб кетганидан ранги оқарган ҳолда чиқиб келди. Расулуллоҳ соллаллоҳу алайҳи васаллам: “Бу кишининг ҳаққини қайтариб бер”, – дедилар. Абу Жаҳл: “Ҳа, албатта, ҳозироқ унинг ҳаққини қайтараман”, – деди-да, ичкарига кириб, унинг ҳаққини олиб чиқди ва туя эгасига тўла-тўкис қайтариб берди. Расулуллоҳ соллаллоҳу алайҳи васаллам киши ўз ҳаққини тўлиқ олгач, қайтдилар. Ҳалиги киши Қурайш йиғиладиган мажлисга бориб: “Аллоҳ уни яхшилик ила мукофотласин! Аллоҳга қасамки, у ҳаққимни тўлиқ ундириб берди”, – деди. Қурайшликлар Расулуллоҳ соллаллоҳу алайҳи васаллам билан Абу Жаҳл ўртасида бўлиб ўтган воқеани билиб келиш учун юборган киши ҳам унинг ортидан етиб келди ва кўрганларини сўзлаб берди.\nАбу Нуъайм, Байҳақий, Исҳоқ ибн Ясордан ривоят қиладилар: Расулуллоҳ соллаллоҳу алайҳи васаллам Рукона ибн Абду Язидга: “Исломни қабул қил”, – дедилар. Рукона: “Агар сен айтаётган нарса ҳақ эканини билганимда эди, уни қабул қилган бўлардим”, – деди. Шунда Расулуллоҳ соллаллоҳу алайҳи васаллам: “Нима дейсан, агар сени курашда енгсам, мен айтган нарсани ҳақ деб биласанми?” – дедилар (Рукона Қурайшликлар орасида энг бақуввати ва паҳлавони эди). Рукона: “Ҳа”, – деди. Расулуллоҳ соллаллоҳу алайҳи васаллам ўринларидан туриб, (уни кўз очиб юмгунча) ерга ағдардилар. Шунда Рукона: “Яна бир бор, эй Муҳаммад”, – деб айтди. Расулуллоҳ соллаллоҳу алайҳи васаллам уни қайта ушлаб, шу тобда ерга қулатдилар. Бу ҳолатни кўрган Рукона: “Бу сеҳрдир, мен бундай сеҳрга ўхшашини ҳеч ҳам кўрмаганман. Аллоҳга қасамки, сен елкамни ерга қўйган вақтингда, ҳеч нарса қила олмай қолдим”, – деб кетади.\n“Холмуҳаммад ота” жоме масжиди\nДругие материалы в этой категории: « Хулқи қуръон бўлган зот\tФақирларга озор берманг, уларни Расулуллоҳ суйганлар »


Маълум қилинишича, шу куни университет яқинида талабалар ўртасида муштлашув содир бўлган. Олинган маълумотларга кўра, икки талаба ўзаро жанжаллашиб қолган, шундан сўнг улар университет дарвозаси ёнида уришган. Шу пайтда улардан бири иккинчисининг орқа қисмига пичоқ урган, оқибатда 18 ёшли йигит жароҳат олиб, вафот этган.\n«Nova.24» вазиятга ойдинлик киритиш учун Ички ишлар бош бошқармаси матбуот хизмати билан боғланди. Унга кўра, талабалар ўртасидаги жанжал сабаб ростдан ҳам университетнинг 18 ёшли талабаси вафот этган. Мазкур ҳолат юзасидан Жиноят кодексининг 104-моддаси 3-қисми (Қасддан баданга оғир шикаст етказиш) «д» банди ( жабрланувчининг ўлишига сабаб бўлса) билан жиноят иши қўзғатилган. Ҳозирда гумонланувчи қўлга олинган.\nКиритилди: 19:33 26.11.2021. Ўқилди: 3641 марта. Фикрлар сони: 0 та.


Шавкат Мирзиёев: хорижга фақат тайёр маҳсулотлар экспорт қилишни йўлга қўйишимиз зарур\n9 декабрь куни Тошкент шаҳридаги “Ўзбекистон” халқаро анжуманлар саройида қишлоқ хўжалиги ходимлари куни ва ҳосил байрами бўлиб ўтди.\nТантанали маросимда Президент Шавкат Мирзиёев иштирок этди. Аграр соҳа ходимларини табриклади. Бу ҳақда Президент матбуот хизматининг телеграмдаги расмий канали орқали маълум қилинди.\n– Мамлакатимизда ҳамма соҳа вакилларининг байрами бор. Лекин барчамизни, бутун ҳалқимизни боқадиган, кийинтирадиган қишлоқ хўжалиги ходимларининг байрами шу пайтгача йўқ эди. Махсус қонун қабул қилиб, Ўзбекистон Республикаси қишлоқ хўжалиги ходимлари кунини белгилаганимиз, ўйлайманки, ҳаётимиздаги яна бир адолатли қарор, ҳалқимизнинг дилидаги гап бўлди.\nҲаммамиз болалигимиздан ерга, деҳқончилик ва чорвачиликка меҳр қўйганмиз. Бу соҳанинг меҳнати қанчалик шарафли, нони эса, қанчилик тотли ва ширинлигини барчамиз яхши биламиз.\nДеҳқон бу – ҳаётнинг бақувват устуни, тирикликнинг мустаҳкам таянчи, десак, ҳеч қандай муболаға бўлмайди. Буюк мутафаккир Алишер Навоий бобомиз “олам аҳлининг тўқлиги, қувончи, аввало, ерга уруғ сочиб, бебаҳо ноз-неъмат етиштирадиган фидойи инсонлар меҳнатидандир” деб, миришкор деҳқонлар хизматига жуда катта баҳо берганлар, – деди Президент.\nФермерлик ҳаракатини ривожлантириш натижасида, мамлакатимизда кейинги йилларда 160 мингдан ортиқ фермер хўжаликлари шаклланиб, улар бугунги кунда 10 дан ортиқ йўналишларда самарали фаолият юритмоқда.\nМамлакатимизда 12 мингдан зиёд фермер хўжалиги раҳбарларини 30 ёшгача бўлган ёшлар ташкил этса, 6 мингдан ортиқ фермер хўжаликларига хотин-қизларимиз раҳбарлик қилмоқда.\nЮртимизда кўп тармоқли фермер хўжаликлари охирги икки йилда 45 фоизга кўпайиб, бугунги кунда уларнинг сони 75 мингтага етди. Фақат шунинг ҳисобидан жойларда, узоқ-узоқ қишлоқларда юз минглаб янги иш ўринлари барпо этилди.\nОлиб борилган иқтисодий ислоҳотлар, фермерлик ҳаракатининг ривожланиши натижасида, жорий йилда мамлакатимиз бўйича жами бўлиб 8 миллион 377 минг тонна ғалла етиштирилди. 2 миллион 930 тоннадан зиёд пахта ҳосили, 12 минг 450 тонна пилла, 318 минг тонна шоли, 23 миллион тонна мева-сабзавот, 13 миллион тонна гўшт ва сут маҳсулотлари олишга эришилди.\nБу йил мамлакатимизда биринчи марта, ғалладан бўшаган қарийб 1 миллион гектар майдонга сабзавот, картошка, полиз ва дуккакли экинлар экилди ва 5,5 миллион тоннадан ортиқ маҳсулот етиштирилди.\nҚишлоқ хўжалиги маҳсулотларининг 132 минг тоннаси қайта ишланиб, 100 миллион долларлик тайёр маҳсулот экспорт қилинди. 724 минг тонна ҳўл мева четга сотилди ва 856 миллион доллар валюта тушди.\nМамлакатимизда қимматбаҳо хомашё бўлган ипак етиштиришнинг мутлақо янги тизими йўлга қўйилиб, бу йил биринчи марта пилладан йилига икки марта ҳосил олиш тажрибаси синовдан ўтказилди ва ижобий натижа берди.\nҲозирги кунда мамлакатимизда 15 та йилқичиликда насл хўжаликлари фаолият кўрсатмоқда. Уларда 3 минг 150 дан зиёд зотдор от боқилмоқда.\nМамлакатимизда охирги 20 йилда эътибордан четда қолган балиқчилик соҳасини тиклаш учун “Ўзбекбалиқсаноат” уюшмаси ташкил этилиб, унинг тизимига 3 минг 600 та балиқчилик хўжалиги киритилди. Жорий йилда 580 минг гектар табиий ва 28 минг гектар сунъий кўлларда 100 минг тоннадан ортиқ балиқ етиштирилди.\nЮртимизда пахтачилик бўйича ўз тажриба мактабини яратаётган фермерлар сонининг кўпайиб бориши натижасида жорий йилда гектаридан ўртача 50 центнердан зиёд ҳосил олган фермерлар 1 минг 121 тани, 45 центнерлик маррани эгаллаган фермерларимиз 2 минг 130 тани, 40 центнерчилар 7 минг 208 тани ташкил этди.\nСув ресурслари чекланган минтақамизда деҳқончилик қилиш, мўл ва сифатли ҳосил олиш мақсадида сувни тежайдиган технологияларни жорий этишга алоҳида эътибор берилиб, бугунги кунда қарийб 240 минг гектар майдонда ана шундай технологиялар, жумладан, 28 минг гектар ерда томчилатиб суғориш технологияси жорий қилинди.\n2017 йилнинг ўзида қишлоқ хўжалиги соҳасига оид 5 та қонун, 20 дан ортиқ фармон ва қарорлар қабул қилинди, 2 та янги қўмита ва 3 та уюшма тузилди. Қишлоқ ва сув хўжалиги вазирлиги фаолияти тубдан такомиллаштирилди.\n– Халқимизни энг кўп истеъмол қилинадиган озиқ-овқат маҳсулот турларидан бири бўлган картошка билан тўла таъминлаш учун йилига ўртача 50 минг тонна сифатли картошка уруғини етиштиришимиз талаб этилади. Бунинг учун Голландия, Польша, Россия каби давлатлар билан ҳамкорликда замонавий лаборатория ускуналарига эга бўлган маҳаллий уруғчилик маркази ва махсус корхоналар ташкил этишимиз керак.\n2018 йилда мамлакатимизда етиштирилаётган 1 миллион 200 минг тонна пахта толасини юртимизда тўлиқ қайта ишлаб, хорижга фақат тайёр маҳсулотлар экспорт қилишни йўлга қўйишимиз зарур, деган Мирзиёев.\nПрезидент Шавкат Мирзиёевнинг Фармони билан байрам арафасида Аграр соҳада улкан ютуқларни қўлга киритган, юртимиз қишлоқ хўжалигининг ривожланишига салмоқли ҳисса қўшган, бу борада ўзига хос мактаб яратган фидоий юртдошларимиздан 167 киши Ватанимизнинг юксак мукофотлари билан тақдирланди.\nМазкур рукндаги бошқа мақолалар: « Шавкат Мирзиёев: Деҳқон бу — ҳаётнинг бақувват устуни, тирикликнинг мустаҳкам таянчи\tШавкат Мирзиёев: Картошка уруғчилиги бўйича замонавий марказ ташкил этилади »


Самарқандда “Ҳизб ут-Таҳрир” ва “Жиҳодчилар” диний экстремистик ташкилотлари аъзолари ушланди - zarnews.uz\nДХХ Самарқанд вилояти бошқармаси ҳамда ИИБ ходимлари билан ҳамкорликда “Ҳизб ут-Таҳрир” диний экстремистик ташкилотнинг ғоявий раҳнамоси Қирғизистон фуқароси “Маҳмуд Абдулмўмин” билан алоқада бўлиб, унинг кўрсатмаси билан ташкилот ғояларини интернет фойдаланувчилари орасида фаол тарғиб қилган шахс аниқланган.\nИштихон туманида яшовчи ушбу фуқаро “Р.М.”дан ишга алоқадор ашёвий далиллар холислар иштирокида олиб қўйилган.\nНавбатдаги ҳолатларда, Оқдарё туманида истиқомат қилувчи “Б.Ж.” ҳамда Ургут туманида яшовчи “Х.С.”лар “Жиҳодчилар” ДЭО раҳнамоларининг экстремистик мазмундаги материалларини ижтимоий тармоқда виртуал дўстларига тарқатиб келгани ошкор этилган ва ушланган.\nҲозирда юқоридаги шахсларга нисбатан жиноий иш қўзғатилиб, тергов ҳаракатлари олиб борилмоқда.\nТеглар: диний экстремизм ДХХ\n“Тавҳид ва жиҳод катибаси” террористик ташкилоти тарафдори Ўзбекистонга олиб келинди


"Халқ сўзи" мухбири хабар қилади: Тоғли Қорабоғ. Вайрон бўлган шаҳарлар қайта тикланмоқда - Халқ сўзи\n12:48 03 Сентябр 2021 Жамият\nТуркий тилли давлатлар Кенгашига аъзо мамлакатлар оммавий ахборот воситалари вакилларининг Озарбайжонга уюштирилган пресс-тур доирасида журналистлар Тоғли Қорабоғга сафар қилишди.\nЖурналистлар Озарбайжон Қуролли кучларининг Арманистон босиб олган ерларни озод қилиш учун жанг кечган ҳудудлар, вайроналарни тиклаш борасида олиб борилаётган ишлар билан танишди.\nМеҳмонлар ўтирган бешта автобус Жабраил шаҳрига элтувчи паст-баланд йўллардан кетиб борар экан, йўл-йўлакай ҳар қадамда уруш даҳшатларининг изига кўзингиз тушади. Бу ҳудудларда жанглар қаттиқ кечгани ҳар қадамда кўриниб турибди. Уруш оқибатида вайронага айланган аҳоли яшаш пунктлари ҳувиллаб ётибди. Хароба уйлар яполоққушлар, илону чаёнлар маконига айланиб боряпти. Эгасиз қолган боғ-роғлар қуриб, серрайиб турибди.\nЛекин қувонарлиси, бугун Қорабоғда тиклаш ишлари бошланиб кетган. Қорабоғнинг юраги — Шуша шаҳрида электр, газ, ичимлик суви тармоқлари янгиланмоқда, ижтимоий объектлар таъмирланяпти.\nФақат уйларнинг тўрт деворидан иборат вайроналар, қуриб қолган узумзорлар, инсон қўли билан экилган ва узоқ вақт парвариш кўрмаган мевали дарахтларнинг мунғайган таналари, қаровсиз қолган қабристонлар, бузиб ташланган қабр тошлари уруш даҳшатидан сўзлаб турибди. Ҳа, бу ерларда бир вақтлар инсонлар яшаган, ҳаёт қайнаган. Йўл ёқаларида ёниб оддий темир уюмига айланган танклар, снаряд синиқлари, портлаган мина парчалари уруш одамлар учун мислсиз кулфат келтиришини эслатиб турибди.\nБу даҳшат изларини кузатар экансан тинчлик одам учун қанчалар буюк неъмат эканига яна бир бор ишонч ҳосил қиласиз ва албатта бу неъматни асраб-авайлаш ҳар биримизнинг бурчимиз эканига амин бўласиз.\n— Ҳукуматимиз вайронага айланган ҳудудларни яна қайта тиклаш, уруш туфайли бу ерларни мажбуран тарк этган қочқинларни яна ўз ерларига қайтариш учун улкан бунёдкорлик ишларини олиб бормоқда, — дейди сиёсатшунос Русиф Ҳусайнов. — Қудратли техникалар тепаликларни кесиб янги асфальт йўл қурмоқда. Электр энергияси таъминотини тикламоқда.\n— Ҳадемай уйлар қайта қурилади, боғу хиёбонлар, мактаблар, масжидлар бунёд этилади. Бунинг учун Озарбайжонда молиявий ресурслар етарли, энг муҳими халқимизнинг иродаси мустаҳкам, руҳан тайёр, қолаверса, мана шундай қийин дамларда ҳам қардош ва дўст мамлакатлар халқимизни ҳар томонлама қўллаб-қувватлаб тургани бизга алоҳида куч бағишлайди.


Қўшкўпирлик ароқфуруш - Huquq.uz\nТабиркорлик соҳасида кенг имконият яратилаётган бир пайтда айрим фуқароларимизнинг қонунга хилоф равишда инсон саломатлиги учун хавфли бўлган спиртли ичимликларни ишлаб чиқариши ва сотиши ачинарли ҳол. Қўшкўпир туманида яшовчи Ш.К. ҳам осон пул топишни мақсад қилади.\nДепартаментнинг Хоразм вилояти бошқармаси ходимлари ўтказган тадбирда қўштирноқ ичидаги тадбиркорнинг жинояти фош бўлди. Қўшкўпир туманида яшовчи Ш.К. 0,45 литр сиғимга эга бўлган 2400 шиша спиртли ичимликларни хеч қандай ҳужжатларсиз 34 миллион сўмга ҳисоблаб, Урганч шаҳрида яшовчи М.С.га 3300 АҚШ долларига сотаётган вақтда ашёвий далиллар билан ушланди.\n«Uztest» DUK Хоразм филиалининг хулосасига кўра «Qarataw» ёзувли идишлардаги ароқнинг истеъмолга яроқсизлиги, давлат стандарти ҳамда истеъмолчилар ҳаёти ва соғлиғи талабларига жавоб бермаслиги аниқланган. Мазкур ҳолат юзасидан Ш.К.га нисбатан жиноят иши қўзғатилиб, тергов ўтказилмоқда.\nҲар бир фуқаро тадбиркорлик соҳасида халол ва қонуний фаолият юритсагина ишида унум бўлади. Эгри йўлни танлаганлар қонун олдида жавоб беришга мажбур.w


— Мазкур ҳужжат асосида алоҳида ҳудудий дастур ишлаб чиқилган, — дейди вилоят Иқтисодиёт бошқармаси бош мутахассиси Миржамол Раҳмонов. — Унда чет эл инвестицияларини фаол жалб қилиш, ички ва ташқи бозор талабларига мос рақобатбардош маҳсулотлар тайёрлашни кўпайтириш, мавжуд захиралардан тўлақонли фойдаланиш ҳисобига энергия тежамкорлигига эришиш, саноат тармоқларига юқори технологияларни кенг татбиқ этиш каби устувор вазифалар ўз аксини топган. Бошқача айтганда, умумий қиймати 359,1 миллион АҚШ долларилик 18 та лойиҳани рўёбга чиқариш режалаштирилган.\nМасалан, вилоят марказидаги турли ўлчамдаги полиэтилен қувурлар, улар учун бутловчи деталлар ишлаб чиқаришга ихтисослаштирилган “Жиззах пластмасса” акциядорлик жамиятида амалга оширилиши кўзда тутилган технологик янгиланишлар корхонада қўшимча 100 тонна маҳсулот тайёрлаш имконини беради. Ёки бундан икки йил аввал ишга туширилган “Жиззах цемент заводи” акциядорлик жамиятини олайлик. Ҳозир бу ерда йилига 760 минг тонна портлант цемент тайёрланаяпти. Ҳудудий дастурга мувофиқ, рўёбга чиқариладиган кенг кўламли модернизациялаш тадбирларидан сўнг мазкур кўрсаткич 1 миллион тоннага етказилади.\nБугунги соғлом рақобат муҳитида харидорлар талаб ва эҳтиёжларини ҳисобга олиб иш юритган тадбиркорлар юртқазмайди. Бу эса корхоналарнинг технологик қувватларини ошириш баробарида, уларда тайёрланаётган маҳсулотлар турини кўпайтириб боришни тақозо этади. Ана шундан келиб чиқиб, Жиззах шаҳридаги “Жиззах аккумулятор заводи” акциядорлик жамиятида 2017 йилда диверсификациялаш ишларини олиб бориш белгиланган. Бундай ислоҳотлар самараси яқин истиқболда корхонада 90 миллион дона цилиндр шаклидаги аккумулятор батареялари ишлаб чиқаришда намоён бўлади. Қолаверса, ҳозир бу ерда йилига 550 минг дона аккумулятор тайёрланаётган бўлса, модернизациялаш юмушлари натижасида ушбу миқдор 800 минг донага етади.\nДавлатимиз раҳбари Фармони асосида қабул қилинган ҳудудий дастурда вилоятда енгил саноат тармоғида ҳам чуқур таркибий ўзгаришларни амалга ошириш кўзда тутилган. Шу аснода 2016 йилда “Жиззах грант текстиль” корхонасида йилига 2,5 миллион дона пайпоқ, 2017 йилда ўаллаорол туманидаги “Сангзор текстиль” масъулияти чекланган жамиятида 3 минг тонна, “Элеганс Текс” қўшма корхонасида эса 5 минг тонна калава ип ҳамда катта ҳажмда трикотаж матолар ишлаб чиқариш, 2019 йилда “Жиззах кентекс” масъулияти чекланган жамиятида йилига 5 минг тонна калава ипни бўяш имконияти яратилади. Бинобарин, 2018 йилдан бошлаб, Фориш туманидаги “Мега инвест индустриал” масъулияти чекланган жамиятида базальтдан йилига 2,5 минг тонна арматура ва бошқа турдаги маҳсулотлар тайёрлаш йўлга қўйилиб, вилоят қурилиш индустриясида янги саҳифа очилади. Бундан ташқари, ҳудуддаги саноат корхоналари фаолиятини янада кенгайтириш, технологик жараёнларни такомиллаштириш мақсадида 171 ишлаб чиқариш субъекти модернизация ва диверсификация қилинади.\nБахмал туманидаги “Ўсмат ғишт” масъулияти чекланган жамияти — шулардан бири. Корхона пишиқ ғишт тайёрлашга ихтисослаштирилган. Келгусида бу ерда техник ва технологик янгилаш тадбирларини амалга ошириш ҳисобига унинг йиллик ишлаб чиқариш қуввати 2 миллион донага кўпаяди. Қолаверса, ўаллаорол туманидаги “Politron nerud” МЧЖда 100 минг куб, “Ойбек Диёр” хусусий корхонасида 80 минг куб қўшимча шағал хом ашёси тайёрланади.\nЭътиборлиси, бундай истиқболли лойиҳалар вилоятдаги “Жиззах жун”, “Олмачи полимер”, “Jizzax Polimer plast”, “So‘g‘diana pipeplast”, “Sendvich panel” масъулияти чекланган жамиятларида ҳам рўёбга чиқарилиши белгиланган.\nАйни пайтда эса вилоятни ижтимоий-иқтисодий ривожлантириш дастури ижроси изчил давом эттирилаяпти. Чунончи, жорий йилда ҳудудда саноат соҳасида жами 532,1 млрд. сўмлик 201 лойиҳани рўёбга чиқариш мўлжалланган. Уларнинг 29 тасида модернизациялаш тадбирлари ўтказилиши кўзда тутилган бўлиб, бунга ташаббускорларнинг 13,1 миллиард сўмлик, тижорат банкларининг эса 37,9 миллиард сўмлик маблағлари йўналтирилади. Албатта, буларнинг барчаси Жиззах вилоятининг иқтисодий салоҳиятини юксалтириш, пировардида ҳудуд аҳолиси фаровонлигини янада оширишга қаратилгани билан аҳамиятлидир.\nМазкур рукндаги бошқа мақолалар: « Ташқи бозорда ҳам талаб катта\tCифат кўрсаткичлари янада яхшиланди »


Томас Бах ХОҚ президентлигига сайловда ягона номзод бўлади / Olamsport.com\nТеглар : Томас БахТомас Бах\nХОҚнинг амалдаги раҳбари Томас Бах ушбу лавозимга даъвогарлик қилмоқда. Овоз бериш кейинги йил март ойида бўлиб ўтади.\nРасман: Томас Тухель - "Челси" бош мураббийи! 0\nТомас Бах Токио Олимпиадасининг қолдирилмаслиги бўйича МОҚ вакиллари билан онлайн учрашув ташкил қилди 0\n"Бизда Б режа йўқ". ХОҚ президенти Токио олимпиадаси бекор бўлишини инкор қилди 0